Irekia Eusko Jaurlaritza - Gobierno Vasco :: Gobernu Kontseiluak Fundazioen lege-proiektua onartu du\nGobernu Kontseiluak Fundazioen lege-proiektua …\n\nGobernu Kontseiluak Fundazioen lege-proiektua onartu du Iturria: Irekia\n\n\n\n\n\nDuela 20 urtetik gora indarrean dagoen araudi-juridikoa eguneratuko du testuak, eta «gardentasuna, publizitatea eta kudeaketa egokia» izango ditu ardatz\nFundazioek beren eraketari, izendapenei eta kargugabetzeei buruzko informazioa utzi beharko dute Fundazioen Erregistroan, sei hilabeteko epean\nGobernu Kontseiluak Fundazioen lege-proiektua onartu du gaur, fundazio-sektorearen esparru juridiko eta operatiboa eguneratzeko, 20 urtetik gora baitaramatza indarrean. Testuak sektorearen eskaerari erantzuten dio, izan ere, fundazio-erakunde berriak sortzeko prozesua errazten du, premiagabeko zailtasun administratiboak kentzen ditu, eta aukera ematen du «eraginkortasunean eta funtzionamendu egokian aurrera egiteko» , Josu Erkoreka, Eusko Jaurlaritzaren bozeramaileak esan duenez.\nGobernu Kontseiluaren ondoren egin ohi den prentsaurrekoan, Erkorekak azaldu du publiko-pribatuaren arteko elkarlanean aurrera egitea dela araudiaren helburua, bai eta bide ematea herrialdearen hazkunde ekonomikoari eta sektorea profesionalizatzen eta enpresaritza-antolaketa eta kudeaketa eredu berrietara egokitzen laguntzea ere.\nTestuan jasotako erreformak «gardentasuna, publizitatea eta kudeaketa egokia» izango ditu ardatz, berritasunen artean sartu da, adibidez, Fundazioen Erregistroan utzi beharko dutela, sei hilabeteko epean, fundazioaren eraketari buruzko informazioa, bai eta patronatuko kideen izendapenei, kargugabetzei eta aldaketei buruzko informazioa ere. Horrez gainera, ekonomikoki garrantzitsuak diren fundazioek beren kontuen ikuskapena egin beharko dute urtero, eta Eusko Jaurlaritzak inspekzio-plan bat egingo du.\nGaur egun, Euskadiko fundazioen % 52 eskasek ematen ditu kontuak ekitaldi amaieran, hala egitea nahitaezkoa bada ere.\nBestalde, Gobernu Batzordeak gaur onartu du Euskadin ikerketa biomedikoa eta giza-jatorriko lagin biologikoen tratamendua helburu duten biobankuen baimentze eta funtzionamendurako baldintzak ezartzen dituen Dekretua. Eusko Jaurlaritzako Osasun Sailburu Jon Darpónek eman du dekretuaren edukiaren berri, gobernu-kontseilua egin ondoren. Adierazi duenez, dekretua "Osasun Sailaren eta Eusko Jaurlaritzaren ikerkuntzaren aldeko apustuaren" testu-inguruan kokatutzekoa da.\nBiobankuak, irabazi asmorik gabeko erakundeak izango dira, eta gainbegiratze etiko eta zientifiko zorrotz baten pean jardungo dute. Lagin biologiko sorta handiak izango dituzte dagozkien datu klinikoekin, ikertu ahal izateko eta ikerketon bidez, diagnostiko goiztiarrak hobetzeko, farmako berriak lortzeko eta medikuntza pertsonalizatua errazteko.\nHorretaz gain, Sanferminei hasiera ematen dien txupinazoan zehar udaletxean ikurrina jartzeko Iruñeko Udalak atzo hartutako erabakiaren aurrean «erabateko errespetua» azaldu du Eusko Jaurlaritzak. Bestalde, Erkoreka kexu zen eztabaida horren bitartez garrantzitsuena festa dela uste duen gehiengoaren borondatea «zikintzen» saiatzen ari direnen jarrerarekin.\nBeste gai batzuei helduta, Eusko Jaurlaritzaren bozeramaileak Kontzertu Ekonomikoak irudikatzen duenari buruzko «erabateko ezjakintasuna» leporatu dio Madrilgo Erkidegoko lehendakari Cristina Cifuentesi, hark beste autonomia-erkidego batzuekiko baztertzailea dela esan ostean. «Benetan baztertzaile eta bidegabeko dena zera da, Gernikako Estatutua onartu eta 35 urtera oraindik osatu eta bete gabe egotea», adierazi du.\nEusko Jaurlaritzaren Kontseiluak hartutako erabaki nagusiak (2015.07.07)\ndarpon_biobankua_helburua_e... behera kargatu (900 KB)\nerkoreka_erregistroa_eu.mp3 behera kargatu (1 MB)\nerkoreka_ikurrina_eu.mp3 behera kargatu (900 KB)\nerkoreka_legearen_helburuak... behera kargatu (1 MB)\ndarpon_biobankua_helburua_e... 20 MB\nerkoreka_erregistroa_eu.mp4 30 MB\nerkoreka_ikurrina_eu.mp4 20 MB\nerkoreka_legearen_helburuak... 30 MB\nAPL_FUNDACIONES__EUSK__.pdf 300 KB (application/pdf)


Josebe Iturrioz — Wikiquote\nJosebe Iturrioz euskal aktibista transfeminista da.\n"Bertsolaritza aldatu da eta, emakume batzuk oholtza gainean jarri eta hasi direnetik feminismoaren kezkak azaltzen, edo emakumeen kezkak, transen kezkak, bollerak irudikatzen dituztenean… lehen gerturatzen ez zen publiko bat gerturatu da."\nIturria: Klitto, 2018.\n"Emakumea esentzian ez da existitzen: fikzio politikoa da."\nIturria: ALEA, 2015. \n"Ez dago identitate bakarra, ezinezkoa da identitate bakarra egotea, ezinezkoa da feminismoan subjektu bakarra egotea eta emakume bat izatea. Emakume asko daude subjektuaren azpian eta agian maritxuak ere badira mugimendu feministaren subjektuak, heteroarautik kanpo egon nahi duen gizon bat ere mugimendu feministaren subjektu izan daiteke, transexualak mugimendu feministaren subjektu izan daitezke."\nIturria: GALDE, 2015.\n"Feminismoak eta filosofiak proposatzen dituzten arazoen inguruko erantzunak emateko erreminta berria eta erabilgarria da transfeminismoa."\n"Feminismoan etxean sentitzen zara emakumea zaren heinean, baina transexual gisa bakardadea izugarria da. Jendeak naturaltasun osoz botatzen ditu oso galdera mingarriak."\nIturria: Hirutxuloko Hitza, 2019.\n"Gorputzak ez dira nahasten, gizarteak eta euren genero erregimenak nahasten dira. Emakumeak eta gizonak oposizioz definitzen dituzte erregimen horiek, eta bi marka sexual horietan sartzen ez garen gorputz guztiok, gatazkaratuak gaude".\n"Ideia transfeministek errazten dute beste mota bateko diskurtsoak txertatu ahal izatea, esaterako, diskurtso dekolonialak eta aniztasun funtzionalaren diskurtsoak."\n"Inportantea da indarkeria matxistaren erro guztiak ondo ulertzea, indarkeria matxistarekin amaitzeak indarkeria mota askorekin bukatzea exijitzen baitu”.\n"Iruditzen zait trans maskulinoak feminismoan ez bistaratzea akats larri bat dela. Ez gara etsaia."\n"Mundu guztia heterosexuala dela pentsatzearekin apurtu egin behar dugu."\nIturria: SUSTATU, 2013. \n"Niri futbolean jokatzea gustatzen zait, baina futbola ez da kirola, fabrika baizik; maskulinitate hegemonikoaren fabrika erraldoia."\nIturria: HABE-IKASBIL, 2013.\n"Orain mugimendu feministaren subjektua ez da soilik emakumea, eta feminista batzuentzat gatazka handia ekarri du kontu honek. Emakume kategoria ez da desagertzen, baina orain esan daiteke feminismoaren subjektuak gorputz zapalduak, gorputz baztertuak, gorputz arrazializatuak, gorputz baliaezinak direla."\n"Pertsona transexual adina transexual izateko modu daude. "\n"Pertsonek uste dute neutraltasun batean bizi garela, neutraltasun formalean. Baina ez gara konturatzen gauzak, neutralak direnean, nahiko sexistak izaten direla."\n"Sexuak ez dira existitzen. Ez dira esentzia bat, baizik eta gure gizarteak sortutako kategoriak."\n"Transexualitatearen alde pornografikoari ematen diote garrantzia hedabideek".\n"Txikitatik identifikatu izan naiz generoaren eta gorputz normatiboen arauekin erabat gatazkaratua dagoen pertsona gisa."\nIturria:Hirutxuloko Hitza, 2019.\n↑ Iruretagoyena, Ana. «Orain interesgarriagoak dira ikusten ez ziren errealitateak». 2018ko abenduaren 10. Klitto. 2019ko ekainaren 23an kontsultatua.\n↑ 2,0 2,1 Estarrona, Itsaso / Altza, Jon. «Josebe Iturrioz: Emakumea esentzian ez da existitzen: fikzio politikoa da». 2015eko azaroaren 19a. ALEA. 2019ko ekainaren 23an kontsultatua.\n↑ 3,0 3,1 3,2 Iturrioz, Josebe. «Zertan datza transfeminismo izeneko hori?». 2015eko ekainaren 28a. GALDE. 2019ko ekainaren 10ean ikusia.\n↑ 4,0 4,1 4,2 4,3 4,4 4,5 4,6 Salsamendi, Irati. «Ez dakit gizonezkoa ala emakumezkoa naizen. Ez dakit zein punturaino nahi diodan galdera horri erantzun itxi bat eman». 2019ko otsailaren 8a, Hirutxuloko Hitza. 2019ko ekainaren 10ean ikusia.\n↑ Lekunberri Ansola, Amaia. "Salda badago, baldin eta zapore berriei irekita bagaude". 2019ko azaroaren 5a Argia. 2019ko azaroaren 7an ikusia.\n↑ Larrañaga, Iñaki. «Josebe Iturrioz: "Mundu guztia heterosexuala dela pentsatzearekin apurtu egin behar dugu"». 2013ko urtarrilaren 24a. SUSTATU. 2019ko ekainaren 23an kontsultatua.\n↑ 7,0 7,1 «Josebe Iturrioz: "Denok izan beharko genuke oso feminista"». 2013ko martxoak 8. HABE-IKASBIL. 2019ko ekainaren 23an kontsultatua.\nOrrialdearen azken aldaketa: 7 azaroa 2019, 22:20.


Uncategorized Archives - Página 5 de 11 - Zornotza Mendi Taldea\nARAMOTZ MENDI LASTERKETA // 2017 IRAILAK 30\nARAMOTZ MENDI LASTERKETA Herritik haratago begirada zuzenduz, mendizerra eder bat dugu ikusgai. Korrikalariek, gure ikurra den Belatxikitatik haratago dagoenaz gozatzeko aukera izango dute. Urkiolako interesgune nagusiena izendatuta dago ARAMOTZ, bere ingurune karstikoak eta faunak toki…\nMendiko eski irteera Martxoak 10-11-12 / Salida Esquí de Montaña 10-11-12 de Marzo.\nAupa bazkide, Hurrengo mendiko eski irteera formakuntza lanetan erabiltzea erabaki dogu. Oraingo honetan 2 eguneko irteera antolatu dogu Val d´Aranen, gaba bat Amitges aterpean pasatuz. Sokak erabiliz progresio alpinoa, rapelak…\nPublicado por: batzordea // Uncategorized // febrero 22, 2017 // Comentario\nESKI IKASTAROA BAQUEIRAN — CURSO DE ESQUI EN BAQUEIRA\nDenboraldia elur aldetik eskaz hasi danez, Abendurako programatuta geneukan eski ikastaroa, datorren Urtarrilak 21-22ko asteburuan egingo dogu, ordurako asuntoa hobetuko dan esperantzagaz. Ikastaro hau pistaz kanpo eta mendiko eskia egiten dabenentzat zuzendua dago, bertan izena emateko…\nPublicado por: batzordea // Uncategorized // diciembre 23, 2016 // Comentario\nARGAZKI ERAKUSKETA – EXPOSICION FOTOGRAFICA\nOstegun honetatik aurrera, azaroak 24, ikusgai izango duzue argazki lehiaketan parte hartu duten argazki gustiak hurrengo tabernetan: Urtza Ontza Saltxa Sukoi Zelantza gabe, aurtengo argazkiak ere, oso politak dira eta denoi gonbidatzen dizuegi beraietaz disfrutatzea.…\nPublicado por: batzordea // Uncategorized // noviembre 20, 2016 // Comentario


Albisteak - Plastikozko estrusioaren mantentze-lan arruntak\nPlastikozko estrusioaren mantentze prozesua eguneroko mantentze lanetan eta ohiko mantentze lanetan banatzen da. Bi mantentze prozesuak elkarren osagarri dira eta ezinbestekoak dira. Hurrengo editoreak torloju bakarreko plastikozko estrusoreen ohiko mantenimenduan arreta behar duten xehetasunak aurkeztuko ditu:\n1. Aldian-aldian egiaztatu unitatearen gainazaleko torlojuak eta bestelako lokailuak solteak diren ala ez eta ondo estutu denboran. Transmisio koadroaren olio lubrifikatzailea denboran gehitu edo ordezkatu behar da (olio deposituaren beheko zikinkeria aldizka garbitu behar da). Makina berriei dagokienez, olioa hiru hilean behin aldatzen da orokorrean, eta gero sei hilean behin eta urtean behin. Olio iragazkia eta xurgatze hodia aldizka garbitu behar dira (hilean behin).\n2. Torloju bakarreko estrusioaren engranaje-kutxaren mantentze-lana estandarreko engranaje-estandarraren berdina da. Batez ere egiaztatu engranajeen eta errodamenduen higadura eta akatsa.\n3. Berriro instalatzerakoan, kontuan izan A eta B bi torlojuak jatorrizko posizioetan egon behar dutela eta ezin direla ordezkatu! Torlojuen konbinazio berria makinan instalatu ondoren, lehenik autoa eskuz biratu behar duzu. Normal biratzen bada, abiadura txikian piztu daiteke. Torlojua edo kanoia denbora luzez erabiltzen ez direnean, herdoilaren aurkako eta zikinkeriaren aurkako neurriak egon beharko lirateke, eta torlojua eten egin beharko litzateke. Hari blokea sutan erretzen bada, sugarrak ezkerrera eta eskuinera mugitu beharko lirateke eta erre bitartean garbitu. Ez erre burua gehiegi (urdina edo gorria), eta ez sartu hari blokea uretan.\n4. Aldian-aldian kalibratu tenperatura kontrolatzeko tresna, doitzearen zuzentasuna eta kontrolaren sentsibilitatea egiaztatzeko.


Euskal Herria Bildu - Santano, Irungo alkateak, Alardearen gatazkaren konponbidean esku hartzeari uko egin nahi dio\nSantano, Irungo alkateak, Alardearen gatazkaren konponbidean esku hartzeari uko egin nahi dio\nGaur Irunen emandako prentsaurrekoan, Irungo III. Berdintasunaren planetik udal gobernuak Alarde eta jai parekideen puntua desagerrarazi duela salatu du EH Bilduk.\nOinatz Mitxelena zinegotziak azaldu ditu sortutako arazoaren nondik norakoak. Berdintasunaren plana egiteko, prozesu parte-hartzailea antolatu zuen Irungo udalak, eragile sozial eta alderdi politikoekin batera. Hamalau programa biltzen zituen zirriborroa osatu zuten eta udal gobernuari helarazi zioten. Plana eztabaidatzen unea iritsi denean, berriz, JAI PAREKIDEEN PROGRAMA desagerrarazi du udal gobernuak. Hau da, Alardea mixto eta publikoaren alde egiten zuen programa inorekin hitz egin gabe desagertu da planetik.\nUdal gobernuak egindako gogor salatu du Mitxelenak. Era berean, Santanoren Udal Gobernua erakusten ari den gardentasun eza eta herritarrei informazioa ezkutatzen zaiela nabarmendu dute.\nIrungo EH Bilduren aldetik, jai parekideen aldeko apustua berretsi du, eta desagertutako programa horren aldeko hautua egiten dute, herriko jai guztietan, ez soilik alardean.\nLur Etxeberria Legebiltzarkideak egin du sortutako egoeraren irakurketa politikoa.\nIrungo alardearen gatazkaren oinarrian dagoena emakumeen kontrako bazterketa da. Zalantzan jarri dira gizonen pribilegioak eta emakumeen rolak. Emakumeek festan modu aktiboan parte hartzea aldarrikatu dute, eta horrek sekulako erresistentziak sortu ditu.\nHonek erakusten du, emakumeen eta gizonen arteko berdintasuna oraindik lortzeke dagoela eta bide horretan lan egiteko beharra.\nGatazka honen konponbidean ardura berezia dute erakunde publikoek. Haiena da gatazka konpontzeko ardura nagusia, klabe demokratikoan, alardean Irungo emakume-gizon guztien eskubideak berma daitezen.\nDuela 18 urte azaleratutako gatazka, gaur egun, ez aurrera ez atzera dagoela dirudi. Eta, badirudi, Irungo udalak bazterketa egoera hau normalizatzeko hautua egiten duela. Konponbidean agente aktibo izan baino, nahiago du dagoenean egon.\nIrungo udalak ukatu egiten du herrian arazo bat dagoenik: diagnostikotik alardearen inguruan azaleratutako gatazka kendu du. Eta Berdintasun Planetik Jai Parekideei dagokion atala.\nEta, hortaz, uko egiten dio gatazkaren konponbidean esku hartzeari. Irungo udalak gatazka hori konpontzeko duen ardurari uko egin nahi dio.\nBaina ez da hori bakarrik: Irungo Udalak alarde sexista babestu eta aitortu egiten du. Emakumeon eskubideen alde esku hartu ez eta bazterketa-egoerari zilegitasuna ematen dio. Ez da onargarria.\nIrungo udalaren jarduteko modua salatu nahi dugu.\nSalatzen dugu Santano, Irungo alkateak, uko egin nahi diola gatazka honen konponbidean esku hartzeari; benetako haustura soziala eragin duen gatazka, luzea eta mingarria.\nSalatzen dugu, jarduteko modu honekin, Santanok berdintasun politikei eman nahi dien erabilera: Emakume eta gizonen parekidetasuna lortzeko tresna baino, emakume eta gizonen desberdintasunak iraunkortzeko barniz demokratiko gisa.\nSalatzen dugu, herritarren parte-hartzea norberaren politika zuritzeko baliatzea; oraingoan Santanok egin bezala.\nIrungo Udalak aurkeztutako III. Berdintasun Plan mutilatua Emakunderen esku dago orain. Emakunderen txostenaren zain. Plana onartzeko ezinbestekoa baita. Edozein modutan, ez da loteslea eta Emakunderen kontrako txostenarekin ere Irungo udalak Plana onar lezake.\nEmakundek badauka gertatu denaren berri eta zain gaude, bere txostenean zer jasoko.\nBukatzeko, Idoia Ormazabal batzarkideak azaldu du ze nolako trataera izatean ari den Alardearen auzia Gipuzkoako Batzar Nagusietan. Irungo alardean ez dagoela arazorik irudikatu nahi dute PSEk eta PNVk, eta "normaltasuna" da saldu nahi dutena. EH Bilduk alarde publiko eta parekidearen aldeko mozio guztiak baztertzen dituzte, eta ez diote arazoari heldu nahi. EH Bilduk, berriz, Gipuzkoan jai parekideen aldeko jarrera mantendu izan du eztabaida guztietan. Ormazabalek adierazi du Batzar Nagusietan ordezakritza duten taldeekin bilduko dela gertatutako azaltzeko.


Zero Zabor | Xehe\n“Montpellierren erakutsi dute: Erraustegi berriak ere kantzerra ugaritzen du”, horra datorren asteko ARGIAk ekarriko duen erreportajearen titulua. Izan ere… egia al da hondakinak errausteak jendea hil dezakeela? Eztabaida berotzen ari da berriro Frantzian. 2017ko abenduan epaitu dituzte Vaux-le-Penileko erraustegi zaharraren arduradunak, inguruko herritarrak dioxina eta bestelakoz kutsatu izanagatik. Baina puntako azken teknologiak dauzkatenak ere auzitan daude,...\nAbenduaren 27an Gipuzkoako erakunde nagusiak kontrolatzen dituzten EAJ eta PSEko agintariek urrats berri eta –2011an nahi izan zuten bezala– atzerabiderik gabekoa egingo dute aspaldi erabakitako errauste planta Zubietan eraikitzeko bidean. Aste hauetan gauza asko daude jokoan Gipuzkoan eta egunotan egindako edo egin gabe lagatako ekintzek ondorioak ekarriko dituzte gutxienez 2051 arte. Hona gakoetako batzuk, nire ustean: 1- Zubietakoa ez da izango Gipuzkoako lehenbiziko erraustegia,...\nIkasgai didaktikotzat erabiltzeko pieza bikaina idatzi du Aingeru Munguíak [abizenaren grafia berak hautatua du] Diario Vascon. Aparte kazetaritza fakultateetarako eduki dezakeen balioa, gazteen artean moralaz, filosofiaz, giza eskubideez eta ingurumenarekiko errespetuaz solastatzeko baliatu beharko lukete institutuetako irakasleek, berdin kolejio kristauetako apaiz eta mojek. Hona hemen testua jatorrizko gaztelanian, irakurleak Internetez bestela eskuratu ezingo duena: Reciclar Fue una...


Kontuz, birusa!! – Tropela.eus bloga\nBidaltzailea:Egoitz\t 2006-12-04 2007-04-08 2 iruzkin Kontuz, birusa!! sarreran\nBada alferrik izango dituzue babes guzti horiek gure birusari aurre egiteko. Bai, tropela.eus webgune hau birus batek hartu du eta zabaltzen ari da sarean zehar. Jada berandu da, ez duzu ihesbiderik: Ukan birusak kutsatuta zaude. Atzo izan zen Euskararen nazioarteko eguna. Bertan birus honen berri eman zuten. Birus hau zabaltzen ari omen da munduan zehar (sare bidez?!) eta asko omen dira euskara ikasteko grinak jota izan direnak. Baina, nahikoak al dira? Oraindik euskal autonomi erkidegoko euskaldunen kopurua herenera ez da iristen.\nGuk euskaldunen kopurua handitzeko asmo sendoa dugu eta horretarako birus honen aurka ez egitea erabaki dugu. Hobeki esanda, euskarazko hitz eta horri hauekin birusa elikatzen ari gara. Seguru ez duela zure antibirusak detektatu, izan ere ez da sisteman txertatzen, begietatik sartzen baita. Bai, begietatik eta zuzen zuzenean zuen guztion burmuinera. Ongi etorri kutsatuon mundura!!\nBidaltzailea:Egoitz 2006-12-04 2007-04-08 Hemen argitaratua:Euskara


EB Kolonbian bake-prozesua finkatxeko elkarlanean oinarritzen den sendotze-proiektua sustatzen ari da, Agirre Lehendakaria Center, LKS, ALECOP eta Eusko Jaurlaritzarekin batera — Agirre Lehendakaria Center\nEuropar Batasunak proiektu bat finantzatuko du, non, LKS Next eta ALECOP (MONDRAGON korporazioa), Agirre Lehendakaria Center (ALC) eta Eusko Jaurlaritzarekin batera, Kolonbian kooperatiben sarea bultzatu eta sendotzea sustatzen baitu, herrialdean bake-prozesua finkatzen laguntzeko bideratzaile gisa. Euskal kooperatiba-esperientzia zabala eta euskal gizarteak azken hamarkadetan bizi izandako gizarte-, ekonomia- eta kultura-eraldaketa baloratu da, Kolonbian egingo den izaera horretako lehen nazioarteko proiektu handia agintzeko orduan.EBk finantzatuko du, 7,5 milioi euroan, eta 30 hileko betearazpen-epea izango du.\nProiektua Kolonbiako Gobernuak, Emilio Archila Egonkortzerako eta Finkapenerako kontseilari presidentzialaren bidez, eta Europar Batasunak, Patricia Llombart EBk Kolonbian duen enbaxadorearen bidez, deitu dute, eta proiektua aurkezteko ekitaldia Mutatako (Antioquía) NARen (Nueva Area de Reincorporación) izan da, eta bertan ordezkaritza diplomatiko zabala izan da.\nProiektu hori La Habanan (Kuba) sinatutako bake-akordioaren emaitzetako bat da; bertan, Kolonbiako Gobernuak eta FARC‐EPko borrokalari ohiek eratutako partaidetza-espazioa sortu zen.Espazio horretan gizarteratzeko eta laneratzeko politika berria diseinatzea aurreikusten zen, eta Europar Batasunak babesa ematea erabaki zuen, Bakerako Europako Funtsaren bidez.\nProiektu honen helburua, Patricia Llombart EBk Kolonbian duen enbaxadoreak bere momentuan esan zuenez, honako hau da: “errekonziliazioa; FARCeko borrokalari ohien mesederako eta inguruko erkidegoei ekonomia- eta gizarte-garapena ekarri ahal izateko proiektu produktiboak egin ahal izatea".\nProiektuan parte hartzen duten euskal erakundeek eta entitateek elkarlana ezarriko dute ECOMUNekin (FARCeko borrokalari ohiek sortutako kooperatiben sarea), eta, bertan, LKS-ALECOPek kooperatibei sortzeko eta sendotzeko bidean laguntzeko erantzukizuna izango du; horrela, sustatu egingo dira bere balio-kateak, jasangarritasun ekonomikoa eta gizarte-eraldaketarako izaera.\nProiektuak gizarte-berrikuntzako plataformen ezarpena jaso du; horietan, ALC da nazioarteko erreferentzia eta helburu dute entzute komunitarioko tresna berriak eraikitzea, tokiko biztanleekin batera esku-hartzeak diseinatzea eta, proiektu isolatuen ordez, lankidetzako metodologia sor dadin planteatzea.\nEusko Jaurlaritzak, Giza Eskubide, Bizikidetza eta Lankidetzaren Idazkaritza Nagusiaren eta Garapenerako Lankidetzaren Euskal Agentziaren bidez, ekimen horretan parte hartuko du eta, horretarako, erakunde-babesa eskainiko du, Kolonbiako bake-prozesuarekin lankidetzan jarduteko Euskaditik bideratzen diren beste ahalegin batzuekiko koordinazioa eta sinergia sustatuko ditu eta proiektu produktibo bideragarriak eta garapena eta enplegua sortuko dutenak identifikatzeko diagnostiko komunitarioko prozesua bultzatuko du, Kolonbian bake-akordioen arabera beharrizan hori planteatzen duten zonetako batean.\nEuskal ordezkaritza dagoeneko zenbait aldiz bidaiatu da herrialdera, enkargua arrakastaz betetzeko non eta norekin lan egingo duen ezagutzeko.\nGaur Mutatán egin den ekitaldian, proiektuan lagunduko duten erakundeek konpromiso-gutuna sinatu dute “Ekonomia Solidarioaren Erkidegoak. ECOMUN eta bere kooperatibak sendotzea” proiektuarekin, 9.496.639 €-an. Europar Batasunak 7.477.312 euroko ekarpena egin du, Kolonbiako Gobernuak 1.100.000 eurokoa, Nazioarteko Lankidetzarako eta Garapenerako Espainiako Agentziak 300.000 eurokoa, Eusko Jaurlaritzak 300.000 eurokoa eta ‘Economías Sociales del Común - ECOMUN’ borrokalari ohien kooperatibak 319.327 eurokoa.\nProiektu hau eta eta Ebren apostua ECOMUN eta bere oinarriko kooperatibak sendotzera eta gizarte-berrikuntzako proiektu pilotua garatzera bideratzen da.Proiektuaren helburu nagusia lankidetzako proiektu produktiboak sustatzea da, eta, horrela, FARCeko borrokalari ohiak eta gatazkaren ondorioz zigortuenak izan diren zonak gizarteratu eta laneratzeko eta gizartean eta lanean integratzeko bide ematea eta hori hala dela bermatzea.\nEkitaldian LKS Next eta Alecopen (MONDRAGON korporazioa) ordezkaritzan, Carlos Barandiaranek eta Aitor Altolagirrek parte hartu dute, ALCren izenean Paul Ríosek eta Eusko Jaurlaritzaren izenean Jonan Fernández Giza Eskubide, Bizikidetza eta Lankidetzaren idazkari nagusiak eta Rafael Kutz Euskadik Txilen, Perun eta Kolonbian duen ordezkariak.\nJonan Fernándezek nabarmendu du lau motibo nagusitan laburbildu daitezkeela Eusko Jaurlaritza proiektu honetan inplikatzeko motiboak. Lehenengo eta behin, elkartasuneko eta lankidetzako ibilbide luzea Kolonbian. Bigarrenik, giza garapen jasangarriko eredua eta lankidetzan oinarritutako esperientzia zabala. Hirugarrenik, bakearekin mugak gainditzen dituen konpromiso unibertsala. Eta, laugarrenik, ia aldi batera eman den bizipena; lehenengo, indarkeriaren eta dibisioaren ingurukoa eta, orain, bake-prozesuaren ingurukoa.


Olioaren eta koipearen arteko ezaugarriak\nHasiera/Bloga/Olioaren eta koipearen arteko 8 ezaugarri desberdinak\nBezero batzuk nahastuta daude olioaren eta koipearen koipearen koipearen arteko ezaugarriengatik, orain olioaren eta koipearen arteko 8 ezaugarri ezberdin zerrendatzen ditugu jarraian:\n1. Olioaren eta koipearen arteko atxikimendu-ezaugarri\nMarruskadura zatia atseden egoeran dagoenean, koipeak bere jatorrizko forma mantendu dezake, ez da grabitatearen ondorioz automatikoki galduko eta ez da gainazal bertikalean irristatuko eta hutsunetik tantaka aterako. Ezaugarri hau oso egokia da gelditzen diren edo gutxitan aktibatzen diren marruskadura-zatietarako, oso zaila baita marruskadura-zatian koipea berriro betetzea (adibidez, goi-garabiako aire-lanaren lubrifikazio-atala), eta irekita edo gaizki itxitako piezak. Marruskadura-zatia mugitzen denean, koipea ez da olio lubrifikatzaile gisa isurtzen indar zentrifugoaren bidez, eta ez du zipriztintzen gaizki zigilatutako zatitik. Olioa tantaka edo zipriztintzea ia erabat saihestu daiteke, horrela ingurumena ez dela edo gutxiago kutsatuko dela eta produktua kutsatzea saihestu daitekeela. Hau bereziki garrantzitsua da paperaren, ehungintzaren eta elikagaien makinen industriarako.\n2. Olioaren eta koipearen arteko funtzionamendu-tenperatura sorta\nKoipeek olio lubrifikatzaileak baino funtzionamendu-tenperatura tarte zabalagoa dute. Adibidez, erabilera orokorreko litio-koipea -20 ~ 120 °C-ko tenperatura tartean erabil daiteke. Orokorrean, kaltzio edo sodio-oinarritutako koipea ere erabil daiteke -20~60 °C edo -20~120 °C-tan. Hala ere, olio-maila jakin batek tenperatura-tarte askoz estuagoa erabiltzen du.\n3. Olioaren eta koipearen arteko presio-erresistentzia ezaugarria\nKoipeak adsortzio-ahalmen handiagoa du metalezko gainazalean olio lubrifikatzaileak baino, eta olio-film nahiko sendoa sor dezake, koipeak dituen substantzia polar-kopuru handia dela eta lan-karga handi samarra jasaten duena. Horrez gain, oinarrizko koipe gisa, gehigarri polarra gehitzen denean, sentikortasuna ere olio lubrifikatzailearena baino hobea da.\n4. Olioaren eta koipearen arteko zerbitzu-bizitzaren ezaugarria\nKoipea denbora luzez ordezkatu gabe erabiltzen denean, lubrifikazio-funtzioa oraindik bermatu daiteke, marruskadura gainazaletik hurbil dagoen koipearen zati txiki bat bakarrik lubrifikatzen baita eta zerbitzu-bizitza nahiko luzea dela ikus daiteke. xaboi-zuntzaren lubrifikazio-zikloan oinarrituz. Olio lubrifikatzaileak maiz gehitu behar dira, edo olio birziklatua, bestela makina ezin da behar bezala lubrifikatu. Kantitateari dagokionez, olio lubrifikatzailearen kontsumoa koipearena baino 15 eta 20 aldiz handiagoa da, beraz, koipearekin lubrifikaturiko piezak olio lubrifikatzailea baino askoz gehiago dira. Adibidez, kotxearen koipe-zatiek koipearen 2/3 inguru erabiltzen dute. Aldiz, maiz hornitzea dela eta, mantentze-aldia luzea da, kontsumoa murrizten da eta mantentze-kostua ere baxua da.\n5. Olioaren eta koipearen arteko lubrifikazio-ekipoen eraikuntza-ezaugarri\nKoipea lubrifikatzeko ekipoen eraikuntza nahiko erraza da, eta horrek diseinua errazten du eta inbertsioa murrizten du. Gainera, lubrifikazio-sistemaren instalazio-espazioa nahiko txikia da, lubrifikazio-puntuak oso malguak dira martxan jartzen diren bitartean, mantentze- eta kudeaketa-kostuak aurreztu daitezke. Barne-espazio txikia duten ekipo eta ekipamendu elektroniko batzuk lubrifikazio-sistema eta ekipo berezirik edukitzea onartzen ez dutenak. Bizitza luzeagoa eta koipearen lubrifikazioa behar du bizitza osorako. Baina olio lubrifikatzaileak sistema itxi batean lubrifikatu behar dira. Lubrifikatutako ekipoen egitura ere konplikatua da, eta inbertsioa eta solairuko espazioa ere handiak dira. Ez da egokia lubrifikazio-piez erdi-itxietan edo itxi gabeetan erabiltzeko.\n6. Olioaren eta koipearen arteko babesaren errendimenduaren ezaugarria\nKoipea ez da automatikoki piezen gainazaletik galtzen bere pisuagatik, koipeak mantentzeko gaitasuna du eta koipe-geruza orokorra olio-geruza baino lodiagoa da, horrela ura edo ur-lurruna metalezko gainazalean sartzea eragozten du, eta azidoa, alkalia, hezetasuna, oxigenoa eta ura isolatu ditzake lan-azalera zuzenean grabatzeko. Koipe batzuk ez dira produktu kimikoek, oinarrizko material organikoek, erregaiek eta lubrifikatzaileek disolbatzen. Olio lubrifikatzaileak babes-gaitasun nahiko eskasa du eta denbora-tarte laburrean babes-efektu jakin bat bakarrik eman dezake.\n7. Olioaren eta koipearen arteko errendimenduaren zigilatzea\nKoipeak hautsa laneko gainazalean sartzea eragozten du, ezpurutasunak nahastea saihesten du eta pieza mekanikoak higatzen ditu. Egitura espazial konplexua duten errodamenduak eta lubrifikazio gainazaleko zehaztasun handiko piezak lantzeko, koipeak hautsaren ezpurutasunak blokeatu ditzake errodamenduaren kanpoko gainazalean eta hutsune nagusia bete dezake zigilatzeko. Makineria zakar batzuentzat, hala nola nekazaritza-traktoreak, uzta-biltzaileak, bulldozerak, etab., makina osoa zikinkeria eta harearekin kontaktuan dago, eta bere pieza birakariak koipearekin lubrifikatzen dira, eta horrek lubrifikatzaile-eginkizuna ez ezik, zigilatzea ere jokatzen du. rola neurri batean. Baina olio lubrifikatzaileak ez du gaitasun hori.\n8. Kuxin moteltze ezaugarria olioaren eta koipearen artean\nKoipearen biskositatea handia eta olioaren ezaugarri onak direnez, koipea sarritan mugimenduaren norabidea aldatu behar duten eta inpaktu-indar handia jasan behar duten lubrifikazio-pieza batzuetan erabil daiteke, hala nola ardatza, junta unibertsala, birringailua, etab. Buffer moteltze efektu jakin baterako. Osagai batzuetan, hala nola engranajeetan, koipeak ere zarata murrizten du, baina, oro har, olio lubrifikatzaileak eskasa da kuxin eta zarata murrizteko.\n[posta elektroniko bidez babestua]2021-11-17T21: 42: 14 + 00: 00


Otsailetik aurrera beste enpresa batek kudeatuko du Arantzazuko hospederia - Oñati - Goiena.eus\nOtsailetik aurrera beste enpresa batek kudeatuko du Arantzazuko hospederia\nArritxu Barruso 2009-01-23 17:30\nAbuztuan ireki zituenbere ateak Arantzazuko hospederia berriak. Lau hilabete beranduago, abenduan, Aizkorri Gestion enpresak jakinarazi zion Arantzazu Gaur Fundazioari barne egoera txarra zela-eta utzi egingo zuela ostatua; hori horrela, fundazioak erabaki zuen ahalik eta modu adiskidetsuenean bukatzea Aizkorri Gestion enpresarekin zeukaten kontratua eta lehenbailehen aurkitzea hospederia kudeatuko zuen enpresa berria.\nArantzazu Gaur Fundazioa tartean erakunde publikoek osatzen dutenez (Oñatiko Udala eta Diputazioa), lehiaketara atera zuten hospederia zaharraren kudeaketa; dagoeneko erabaki dute otsailetik aurrera ze enpresa arduratuko den ostatuaz: "Ustekabean hartu gintuen berriak. Urtarrilean hospederia ixtea aurreikusita zegoen, langileei oporrak emateko eta lan batzuk egiteko. Baina, gure ardura zen ea zein arduratu behar zen ostatuaz otsailetik aurrera. Zorionez dena oso azkar joan da eta dagoeneko badaukagu enpresa hori", azaldu du Iker Uson fundazioko kideak. Dena dela, ez dute enpresaren izena publiko egin nahi izan. Aurreratu dute, bakarrik, euskalduna dela eta ostalaritza munduan eskarmentu askokoa.\nHospederian lanean ziharduten langileei dagokienez fundaziotik azaldu dute aukera asko daudela enpresa berriak langile berberak kontratatzeko: "Guk bi konpromiso hartu genituen: langileak uneoro informatuta edukitzea eta ahalik eta esfortzu handiena egitea enpresa berriak orain arteko langileak kontratatu ditzan. Esfortzu horiek emaitzak ematen ari dira eta itxaropentsu gaude. Uste dugu langileek, portzentaia handi batean, lanean jarraituko dutela", dio Usonek.\nOraindik zehazteke dago, otsailean, ze egunetan irekiko den hospederia, baina, fundazioak adierazi du lehenengo hamabostaldian izango dela.


Noiz sortua: Igandea, 22 Apirila 2012 10:55\nNork idatzia: Sergio García. Apirilak 22.\nApirilaren 16an Cristina Fernandez de Kirchner Argentinako presidenteak Repsolen eskumendeko YPF enpresa nazionalizatuko zuela iragarri zuen. Iragarpen honek erreakzio histerikoa eragin du, eskuinaren eta klase agintariaren aldetik. Langile eta gazte argentinarrek, ordea, gogo handiz hartu dute berria.\nGehiago irakurri: Repsol-YPF-ren nazionalizazioa\nNoiz sortua: Ostirala, 20 Apirila 2012 11:49\nAzken bi urteetan, Europako prozesu politiko, ekonomiko eta sozialen epizentro bihurtu da Grezia. Gaizki deitutako erreskate planek eta hauek ekarritako murrizketa sozial basatiek aurrekaririk gabeko hondamendira bultzatu dute herrialdea. Bi urtetan bakarrik langile publikoen soldatak %50 jaitsi dira, eta familien diru sarrerak %30. Milioi bat pertsona baino gehiago daude langabezian (gazteriaren %50 dago lanik gabe) eta langabetuen herenak soilik jasotzen du langabezia-laguntza. Etxebizitzarik ez dutenen kopurua handitu egin da: Atenasen bakarrik %25 igo da, eta 20.000 pertsona bizi dira kalean. Honekin batera datu ofizialen arabera, herritarren herena, 860.000 familia pobrezian bizi dira.\nGehiago irakurri: Grezia: zer falta da kapitalismoarekin amaitzeko?\nIslandia: krisi kapitalistaren alternatiba? (2. zatia)\nNoiz sortua: Ostirala, 13 Apirila 2012 12:03\nNork idatzia: Lucas Pico. Apirilak 13.\nArtikulu hau aurreko batean jarri genuenaren jarraipena da. Lehen zatian Islandian izandako gertakari ekonomiko, sozial eta politikoak azaltzen dira; oraingoan Islandiaren gainean esan diren mitoak indargabetu, eta bertako langileek bizi duten errealitatea erakusten da. Gainerako herrialdeetan bezala, sozialismoaren alde egitea da bide bakarra.\nGehiago irakurri: Islandia: krisi kapitalistaren alternatiba? (2. zatia)\nNoiz sortua: Astelehena, 09 Apirila 2012 22:17\nNork idatzia: Juanjo Lopez. Apirilak 09.\nGehiago irakurri: Siriar iraultza: errepresioaren eta inperialismoaren artean\nNoiz sortua: Azteazkena, 04 Apirila 2012 09:31\nNork idatzia: William Sanabria (CMR Venezuela). Apirilak 04..\nOtsailean Venezuelan izandako hauteskundeek iraultzaren eta kontrairaultzaren arteko borrokaren gudu berri baten hasiera markatu zuten, eta urriaren 7an izango da bukaera. Borroka oraindik ez da bukatu; hasi besterik ez da egin. Horregatik, borroka irabazteko modu bakarra langile klasearen ezkerreko erakundeen batasuna da.\nGehiago irakurri: Venezuelako iraultza jokoan\nIslandia: krisi kapitalistaren alternatiba? (1. zatia)


Lujanbio eta Laburu bihar Astigarragan - bertsoa.eus\nSagardoak elkartzen gaitu ekimena 2020-07-23\nLujanbio eta Laburu bihar Astigarragan\n"Sagardoak elkartzen gaitu" egitasmoaren baitan, bigarren bertso ekitaldia izango da bihar (ostiralean) Astigarragan Astarbe sagardotegian: Maialen Lujanbio eta Agin Laburu ariko dira buruz buru bertsoan, bertso afari-merienda formatuan. Txartelak eskuragai daude www.sagardoa.eus eta www.bertsosarrerak.eus atarietan.\nBertso kutiziak ez ezik, bertsozaleek mokadu bikainaz gozatzeko aukera izango dute bertsotik bertsora: basatxerri urdaiazpiko pintxoa, codchouder, bonito taloa, txuleta pintxoa, euskal gazta taula eta, noski, Astarbe euskal sagardoa jatorri-deitura.\nBeste bi saio Astigarragako Petritegin eta Irungo Ola sagardotegian\nUztailaren 27an, Astigarragako Petritegi sagardotegian izango da hurrengo hitzordua: Aitor Mendiluze eta Iker Zubeldia. Musikari, Imanol Kamio. 20:30etan hasita.


barren.eus - Maite Maiora txapeldunorde Espainiako txapelketan, Kortazar irabazlearekin lehia estuan aritu eta gero\nMaite Maiora txapeldunorde Espainiako txapelketan, Kortazar irabazlearekin lehia estuan aritu eta gero\nArgitaratua: 2021-05-03 10:48\nEuskal selekzioak inoizko talde sendoena eraman du Espainiako mendi lasterketen txapelketara, Iñaki Uribe-Etxebarria hautatzailearen berbetan, eta igarri da emaitzetan. Emakumezkoetan Oihana Kortazar elgetarra gailendu da eta Maite Maiora mendaroarrak eskuratu du bigarren postua.\nFedme-k antolatutako Mendi Lasterketen Espainiako Txapelketa jokatu dute joan den asteburuan Jaenen, Albanchez de Magina herrian. Sierra Máginako Parke Naturaletik igarotzen den Mágina Sky Race lasterketaren barruan jokatu zen Espainiako Txapelketa. Igoera bertikaleko Espainiako Txapelketa jokatu zuten zapatuan eta lineakoa domekan. Azken honek 28 kilometroko ibilbidea zuen, eta 2.250 metroko goranzko desnibela. Oihana Kortazar 2011ko Skyrunningeko eta 2012ko kilometro bertikaleko munduko txapeldunak lehia estua eduki zuen Maite Maiorarekin, 2016ko mendi maratoiko Munduko txapeldunarekin. Laugarren kilometrorako lasterketa buruan zen antxitxikari elgetarra, eta helmugara arte eutsi zion aldeari, baina azken kilometroetan hortzak estutu behar izan zituen garaipena lortzeko, atzetik aurrera eginez ia harrapatu baitzuen Maiorak. Hiru ordutik gorako lehia eta aldapa pikoez osatutako 28 kilometroko ibilbidea osatu ostean, 16 segunduko alde motzarekin gailendu zitzaion Kortazar (3.06.22) Maiorari (3.06.39). Lehen lau sailkatuak ia elkarrekin ailegatu ziren helmugara, lehenak laugarrenari 55 segunduko aldea atera baitzion. Aurreko egunean Kilometro bertikalean gailendu zen Virginia Pérezek egin zuen hirugarren eta Patricia Pinedak laugarren. Euskal selekzioa ordezkatu zuen Mayi Mujika elgoibartarra 14. postuan sailkatu zen 3 ordu 29 minutu eta 57 segunduko denbora eginda.\nMaiorak balio berezia eman dio bigarren postu honi, besteak beste, proba hau ez zegoelako denboraldi honetarako bere helburuen artean, eta azken urteetan ez duelako era eta distantzia honetako txapelketetan parte hartu. "Izugarria, Espainiako txapeldunorde! nire buruari jarritako lasterketen egutegia bete ezin nuenez, helburuak aldatu eta proba honetarako prestatzen hasi nintzen, horrek dakarrenarekin; entrenamenduak erabat aldatzea. Izan ere, denbora askoan ez dut parte hartu era honetako lasterketetan, eta adinean ere gora goaz. Zer gehiago eska dezaket, helmugarako lau kilometroren faltan podiumetik kanpo nengoen, barren! ez dagoenetik indarrak atera eta neukan dena eman nuen", adierazi du Maiorak bere poza sare sozialetan.\nEuskal selekzioak urrea eskuratu du taldekako sailkapenean, emakumezkoetan zein gizonezkoetan. Gizonezkoen kategorian Aritz Egeak hirugarren egin zuen (2:36:33), Asier Larruzeak bosgarren (2:41.11) eta Jokin Lizeagak zazpigarren (2:43:05).


Ipar Euskal Herria, metamorfosi ekologikoaren 0 fasean da: 2021eko txostenaren emaitzak – Bizi !\nAza 06 2021\nFiled under 2020-2026 jarraipena, 317, 323, Alternatives municipales, Harrera\nLarunbat honetan, azaroaren 6an, COP 26aren erdian eta urtebeteko kargualdiaren ondotik, Bizik Ipar Euskal Herriko metamorfosi ekologikoaren egoerari buruzko bere lehen txostena aurkezten du. Txosten hori herritarren lanaren emaitza da. Elkarteak, larrialdi klimatikoaren aitzinean beharrezkoa den metamorfosi ekologikoa martxan ezartzeko geldirik egoite orokorra salatzen du. Metamorfosi ekologikoarekin engaiatuena den herriari, larrialdi ekologikoaren aitzinean burua gehienik hondarrean sartu duen herriari, eta bere ekintzei buruz mutuenik egon den herriari saria emateko parada izan da.\nHerritarren jarraipen hori koordinatzen duen Hitza Hitz batzordeak txosten osoa ere argitaratzen du, emaitzen xehetasunekin eta erdietsitako metamorfosi fasea finkatzeko begirale ekologikoek plantan eman metodologia zorrotzarekin.


Asteroko kronikie: Zatika: Lamiñotei\negilea: ADES / ordua 14:05:00\nPoz-pozik ezagutu dot gaur zuon bloga. Sarrerak ikusi eta ikusi deutsat inbidijaz beteta eta hauxe topau dot. Ixen horregaz (Jentilkobie) nik bat ezagutu dot Ipiztarren, Gallete auzuan esan eustien zelan jun (bidien beste alderdijan dago).\nBuruz Google Mapsen tokija topau nahirik ibili naz eta honen inguruan dola esanko neukitzue: 43.34212 -2.54570\nBadaezpada beste daturen bat: Ipiztartik Gixaburura doian bidian bado pista bat nahiku nabarmena Nabarrix mendira/Iluntzarrera doiana; metro batzuk aurretik beste pista bi doz nahiku txikijak (danak eskumatara), euretariko baten dago ehun bat metro eginda eskumetara agertzen da. On dala 10 bat urte pinu ipini barrijak euazan, on 11 bat urte eukiko dittue.\noier gorosabel dijo...\nAupa Juan, aspaldiko.\nHeuk diñuana Iperratxeko Jentilkobia dok, seguraski. Lokalizata jaukagu. Eskerrikasko halan da be.


Quirónsalud Sagrado Corazón Ospitalea - Care Emakumea | Reproducción Asistida\nQuirónsalud Sagrado Corazón Ospitalea - Care Emakumea\nSevillako Quirónsalud Sagrado Corazón Laguntza Bidezko Ugalketarako Institutua kualifikazio goreneko, esperientzia handiko eta etengabeko formakuntzan diharduten profesionalen lan-taldeak osatzen du eta bikote antzuaren azterketa eta tratamenduan egiten du lan bereziki\nBikoteengan ugalketa zentro batera joateak suposatzen duen estresaren jakitun izanik, gizatasunez eta modu pertsonal eta hurbilean artatzen ditugu gure pazienteak. Arazoa konpontzeko tratamendurik egokiena eskaintzen dugu zure kasuaren jarraipen osoa egingo duen eta behar duzun intimitatea, segurtasuna eta lasaitasuna emango dizun arduradun espezialista bat zuretzako izendatuz.\nSeme-alaba bat izateko ilusioa eta ilusio hau betetzea da gure erronkarik nagusiena.\nGure pazienteen %90ak lortzen du haurdunaldia. Emaitza hauei esker, gure institutua Espainian haurdunaldi tasa handiena duena da, batezbestekoaren gainetik, Espainiako Ugalketa Elkarteak argitaratutakoaren arabera.\nGure institutua instalakuntza oso espezializatuak dituen prestigiodun ospitale-eremu batean integratuta dago eta honek enbriologia laborategirik onena izateko aukera ematen digu, teknologia eta instalakuntza zehatz, kontrolatu eta aurreratuenekin. Gure laborategi bikainari eta gure enbriologen esperientziari esker, merkatuan existitzen diren ugalketa teknika guztiak egin ditzakegu arrakastarako tasa handiarekin. Tratamenduen prozesu guztiak horretarako erabat prestatuta dauden instalakuntzetan egiten dira eta guztiz kualifikatutako pertsonal sanitarioarekin.\nMediku lan-taldea laguntza bidezko ugalketarako esperientzi eta ezagutza handiko profesional adituez osatuta dago. Etengabeko formakuntza jasotzen dute nazioarteko zentroetan eta dedikazio osoa eskaintzen diote ugalkortasunari.\nKasu bakoitza modu pertsonalizatuan landuko duen ginekologo espezializatu batek artatzen du.\nHau guztiaz gain, amatasuna atzeratu nahi duten emakumeentzat zuzendutako Ugalkortasunaren Zainketarako Teknikak ditugu.\nEndometrio-ehunaren presentzia da Endometrosia. Umetokia barrutik estaltzen duen barruko geruza da, beste leku batzuetan. Endometriosiak kaltetzen dituen ehunen inflamazioa sortzen du (Falopioren tronpak, obarioa, umetokiaren muskulua, ea. ). Gaitz honek zuzenean eragiten du ugalkortasunean.\nEndometriosiak lan kliniko oso zehatza behar du. Ez du edozein espezialistak tratatu behar. Ugalkortasunean aditua den eta formakuntza espezifikoaz gain endometrosiaren tratamendu kirurgikoan eta posoperatorioetan esperientzia handiko ginekologo batek tratatu beharreko gaitza da.\nERANTZUN BAXUKO UNITATEA\nUgalketa tratamenduak egiten dituzten emakumeen adinaren joera goranzkoa da. Honek eta emakumearen ugalketan eragiten duten zenbait patologiek erretserba obarikoa urritzean dute eragin zuzena. Kasu hauetan, kalitate oneko obuluen kopurua, hau da, enbrioi bideragarria sor dezaketen obuluen kopurua, oso baxua da.\nGure unitatean, esperientzia handia dugu, horrelako kasuetarako in vitro ernalketa zikloak egiten. Gure ginekologo espezialistek kasu bakoitza kontu handiz aztertu ondoren, obulutegiaren estimulazioa egiten dute, medikazio eta kontrol espezifikoekin. Horrela, obulutegiaren erantzuna optimizatzeaz gain, ahalik eta kalitaterik oneneko obuluak lortzen ditugu. Obuluen tratamenduak ernalketa tasa altuak lortzen ditu gaikuntza handiko gure enbriologia laborategietan eta argitaratutako kalitate handiagoko enbrioien bataz besteko proportzioa baino proportzio altuagoa lortzen dugu.\nABORTU ERREPIKATUAREN UNITATEA\nAbortuak errepikatzen direnean, bikotearen azterketa zehatz eta osoa egin behar da, horretarako espezializatua den unitate batean.\nGomendagarria da, azterketa abortu errepikatzeagatiko ernalezintasunean aditua den ginekologo batek zuzentzea. Aurretik abortuak izan dituzten bikoteek, horrelako arazoekin lan egitera ohituta dagoen profesionala behar dute. Modu zuzen eta zehatzean, beharrezkoak diren froga diagnostiko guztiak eskatuko dituena, ahalik eta zehatzen eta azkarren diagnostiko batera iristeko. Bestalde, horrelako kasuen azterketetan ezinbestekoa da espezialista ezberdinen arteko koordinazioa: endokrinoak, hematologoak, genetistak, inmunologoak, radiologoak, ea. Ugalketan aditua den ginekologoak diagnostikoaren prozesu guztia eta proiektu terapeutikoa ahalik eta modurik eraginkorrenean zuzendu behar du.\nGure unitatean merkatuan dauden azterketa genetiko guztiak ditugu. Zenbait kasutan, emakumeek eta euren bikoteek azterketa eta aholku genetikoak behar izaten dituzte. Kasu bakoitzaren arabera, ugalketako espezialistak froga genetiko zehatzak, in situ hibridazio fluoreszentea espermatozoideetan, bateragarritasun genetikoa edo azterketa genetikoak enbrioian, ea. gomendatuko dizkie gurasoei.\nOhikoa izaten da ugalketa arazoak dituzten bikoteek arazo hormonal edo endokrinologikoren bat izatea. Gure adituek kasu bakoitza modu espezializatuan aztertuko dute eta dagokion tratamendu zehatza ezarriko dute. Tratamendu honek pazientearen eta bere bikotearen egoera klinikoa hobetzeaz gain, haurdunaldia lortzen lagunduko digu.\nANDROLOGIA ETA GIZONAREN OSASUN UNITATEA\nGure ginekologoek, andrologian adituak diren urologoekin batera, modu hurbilean eta koordinatuan elkarlanean, gizonari eragin diezaioketen arazo guztiak tratatzeko gaituak dira. Asko izaten dira, modu integratuan eta emakumearekin paraleloki, gizonaren azterketa eta tratamendu oso zehatzak behar izaten dituzten kasuak,. Horrelako kasuek ezagutza eta esperientzia handiko profesionalek zuzendutako unitate oso espezializatua behar dute.\nUgalketa Institutuko Zuzendaria\nKirurgia Laparoskopiko Aurreratua eta Onkologia Ginekologia Zuzendari Medikoa\nGinecología, Obstetrizia eta y Ugalketa Endokrinologian Espezialista\nEnbriologoa, Laguntza Bidezko Ugalketa Laborategiko Kalitatearen Kontroleko Arduraduna\nEsperma enbrioi baten obuluan sartzea\nEnbrioien hautaketa aurreratua\nAurretiko tratamendu-zikloek huts egin duten kasuetan haurdunaldia lortzea ahalbidetzen du. Halaber, uterora enbrioi bakar bat transferitu nahi denean erabiltzen da.\nEspermatozoideen hautaketa aurreratua\nEspermatozoide-injekzio intrazitoplasmatikoaren aurretik erabiltzen da semenaren patologia larrien kasuetan haurdunaldi-tasa areagotzeko.\nEzarpenaren aurreko diagnostiko genetikoa (EADG) jaio aurreko diagnostiko-metodo aurreratua da eta enbrioian burutzen da uterora transferitu aurretik.\nGure unitatean, esperientzia zabala dugu teknika honetan. Teknika honek injekzio intrazitoplasmatiko bidezko in vitro ernalketa-ziklo bat behar du. Eskuratzen den enbrioi bakoitzari zelula bakar bat ateratzen zaio mikromanipulazio bidez, hau da, enbrioiari kalterik eragiten ez dion metodo delikatu baten bidez. Ondoren, atera diren zelulen analisi genetikoa burutzen da. Honela, sortutako enbrioi bakoitzaren egoera ezagutu daiteke eta arazorik ez dituzten enbrioiak soilik transferitzea ahalbidetzen da. EADG metodoa aproposa da bikoteak beren seme-alabei oinarri genetikoko gaixotasunen bat transmititzeko arriskua dagoenean. Era berean, aurretik arrakastarik izan ez duten IVE zikloetan gertatutako abortu errepikakorren zenbait kasuetarako ere aproposa da.\nObodonazioa edo obuluen donazioa\nObuluen bitrifikazioa: obuluak gordetzeko erabiltzen da, batez ere bi helbururekin:\n1) Obulutegia arriskuan jartzen duen tratamendu baten aurretik (kirurgia edo kimioterapia)\n2) Ugalkortasuna geroratzeko\nSemenaren bitrifikazioa: obuluen kasu bera\nBiopsia testikularretarako bitrifikazioa: teknika hau erabiltzen da espermatozoideak eiakulazio bidez eskura ezin daitezkeenean eta urologoak testikuluan biopsia burutu behar duenean.\nBikotearen Diagnostiko Integrala\nQuirónsalud Sagrado Corazón ospitaleko Care Mujer Laguntza Bidezko Ugalketaren unitatean, gure profesionalek ongi ulertzen dute bikote batentzat ugalkortasun-arazoak izatea zer den. Horregatik, bi bikotekideen diagnostiko integral, oso eta gidatu bat egiten ahalegintzen gara, eta beti ahalik eta azkarren. Emaitzen azkartasunari eta frogen zehaztasun-mailari esker, sarritan haurdun geratzeko bikoteek sufritu ohi duten herstura murriztea lortzen da. Gure espezialisten helburua bikotearen planteamendu integrala burutzea da, arazoaren diagnostikotik tratamendura arte.\nFroga-prozesuan zehar eta tratamenduen garapenean zehar, gerta liteke emakumeek eta beren bikoteek laguntza psikologiko espezializatua behar izatea. Gure ginekologoak momentu bakoitzean pazienteei eragiten dieten arazo emozional eta psikologikoen kudeaketan espezializatuta daude eta, sarritan, ugalketan espezializatutako medikuaren laguntza nahikoa izaten da. Aldiz, beste zenbaitetan, psikologo espezialista baten laguntza behar da eta psikologo hau pazienteen ginekologoarekin lankidetzan aritzen da arazoaren bilakaera egokia bermatzeko.\nGeroz eta gehiagotan, gurasoen bateragarritasun-testak burutzen dira ugalkortasun-tratamenduekin hasi aurretik. Bi gurasoen odoleko analisi genetiko bat behar duen froga honekin bikotearen bi kideengan 300 mutazio genetikotik gora detekta daitezke. Zenbait kasutan, bi gurasoak osasuntsu badaude ere eta familian aurrekaririk ez badute ere, gerta liteke bikotekideak gaixotasun genetikoren baten eramaile izatea eta, beren bikotekidearen beste gene afektuarekin elkartzean, seme/alaba gaixo bat sortzea. Egoera hau antzemateko modu bakarra odolean analisi genetiko bat burutzea da.


Goienaren gida komertzialak banatzen hasi dira - Debagoiena - Goiena.eus\nGoienaren gida komertzialak banatzen hasi dira\nUsoa Agirre 2010-01-13 10:16\nGaur hasi dira Oñatiko eta Bergara aldeko (Bergara, Antzuola eta Elgeta) gidak banatzen. Leintz aldekoa (Arrasate, Aretxabaleta, Eskoriatza, Leintz Gatzaga eta Aramaio) astelehenetik aurrera, urtarrilaren 18an hasita, banatuko dute. Gidan iragarkia egin duten bezeroek eta egubakoitzeko 'Goienkaria' jasotzen dutenek doan jasoko dute.\nBetiko informazioa izango dute gidek, eguneratuta; bezeroen telefono eta iragarkiez gain, intereseko telefonoak (osasun zerbitzuak, suhiltzaileak, ertzaintza eta udaltzaingoa, garraioak, giza erakundeak), guardiako farmaziak, garbiguneen ordutegia, zaborren egutegia eta Mankomunitateko merkatariendako informazioa.\nSalgai, 10 euroren truke\nGidan iragarkia egin duten bezeroek eta egubakoitzeko 'Goienkaria' jasotzen dutenek doan jasoko dute.\nPrintzipioz, herritarrek bere herriko gida jasoko dute baina beste herri bateko gida jaso nahi izanez gero edo gida bat baino gehiago jaso nahi badira Goienako egoitza ezberdinetan erosi ahal izango dira. Gida guztiek prezio bakarra izango dute: 10 euro.\nAurten ere, Goiena.net-en gida komertzialeko telefono eta helbideak kontsultatu ahal izango dira.\nBanaketarekin edozein zalantza izanez gero, deitu mesedez Batu-Banatu banaketa enpresako telefonora Tel.: 943 08 10 50 edota e-posta honetara bidali mezuak: banaketak@batubanatu.com\nLeintz (Arrasate, Aretxabaleta, Eskoriatza, Leintz Gatzaga eta Aramaio): 10.400 ale\nBergara aldea (Bergara, Antzuola eta Elgeta): 6.600 ale\nOñati: 3.300 ale


LABeko atxilotuek salatu dute nahikoa zela zitazioa bidaltzea\nEH Bilduren Nafarroako Parlamentuko taldeak Jose Luis Arasti Espainiako Gobernuak Nafarroan duen ordezkariaren agerraldia eskatu du.\nAtxiloketen aurkako protesta, Iruñean. Argazkia: Efe\nAske utzi dituzte Espainiako Poliziak atzo atxilotutako LABeko sei kideak\nEspainiako Poliziak LABeko sei kide atxilotu ditu Iruñean\nAurreko asteetan bi protesta ekitalditan parte hartzeagatik atxilotu zituzten LAB sindikatuko sei kideek (lau emakume eta bi gizonezko) gogor salatu dute polizia-operazioa, eta azpimarratu dute, auzipetu nahi bazituzten, nahikoa zela zitazio judizial bat bidaltzea.\nNafarroako enpresarien elkarteko egoitzaren aurka hauts gorria jaurtitzeagatik eta N-121 errepidean zirkulazioa eteteagatik atxilotu zituzten, hain zuzen ere. Garbiketa sektorean lan-baldintza hobeak eskatzeko egin zituzten ekitaldiak.\nSei atxilotuek prentsaurreko batean azaldu dutenez, sindikalistetako bat asteartean bertan askatu zuten, baina gainerakoek Udaltzaingoaren ziega batean igaro zuten gaua, Espainiako Poliziaren egoitzan konpontze lanak egiten ari direlako.\nAsteazken goizean ez zuten deklaratu nahi izan, eta libre utzi zituzten mehatxuak egotzita.\n"Argi adierazi nahi dugu gu atxilotzeko erabili dituzten bi ekintzetan ez zela inor mehatxatu, ez zela inor zauritu", ez zela kalterik izan, eta "ez genuela gure aurkako horrelako operazio bat egiteko moduko ezer egin", adierazi dute.\nGaineratu dutenez, "enpresariek eta poliziak uste badute atxilotu edo auzipetu egin behar gaituztela gertakari horiengatik, nahikoa da zitazio bat bidaltzea, eta ez erabat soberan zegoen horrelako polizia-operazio bat egitea".\nPrentsaurrekoan irakurritako agirian, azpimarratu dute "feminizatutako eta prekarizatutako sektoreetako langileak" ez daudela "sistemari jokoa egiteko, doan lan egiteko edo gaizki ordainduak izateko prest".\nEH Bilduk azalpenak eskatu ditu\nBestalde, EH Bilduren Nafarroako Parlamentuko taldeak Jose Luis Arasti Espainiako Gobernuak Nafarroan duen ordezkariaren agerraldia eskatu du.\nIzan ere, "erabat gehiegizkoak" iruditu zaizkio atxiloketak, protesta batean parte hartu zuten ordezkari sindikalak zirelako, "soldata arrakala amaitzea eta garbiketarena bezalako sektore feminizatu eta prekarioetako" lan-baldintzak hobetzea eskatzen zutelako.


Irratiaren bitartez, pintzel eta arkatzekin lan egiten duten artisten jarduerek, eta baita ideiekin lan egiten dutenek ere, gizateria osoa bide ezezagunetatik barrena eramango dute berehala. Literaturak sekulako hedapena edukiko du irrati bakoitza liburu ireki bihurtuz, irratia eskola eramangarri bat izango da, hezkuntza-ibai erraldoi bat, bere entzuleei ura irensten duten bitartean ardoa edaten dutela sinestarazteko ahalmena izango duena, inor baztertua izan gabe bere genero, adin edo egoera sozialarengatik. Baina kontuz: irratiaren jardueraren etenaldi batek herrialde osoan ilunaldi mental bat hedatzeko arriskua ekar lezake, denboraldi bateko kontzientzia galtze bat.\nAipamen honen bitartez, irratiaren eginkizun klasikotik (informatzea, entretenitzea eta hezitzea) urrunduz, proposamen idiliko batetara gerturatzen gara, sormena ardatz duen topaketa batetara, isiltasunetik abiatuz astintze bat sentiaraziko duen zerbaitetara; eta hau lortu ezin bada, gutxienez jakin-mina piztera, eta hau ere emango ez balitz, artistaren, bere lanaren eta entzulearen arteko eremuaren suntsitzaile izatera.\nProiektu honetan irratia erakusketa gune, soinu-erakustoki bezala ulertu eta proposatzen dugu, ez soilik emisio sistema moduan. Nola ipini konposaketa edo piezak, erakutsi ahal izateko? Nola sortu piezen “artean” ibilbide bat garatuko duen eremu bat? Nola interpretatu soinu-artxibo bat? Ze motatako komisaritza irizpide ezarri? Erakusketa kontzeptuei buruzko pentsaera eta hauek sortzeko modua, aldatu egingo lirateke?


Saharar herriaren askatasunaren alde Madrilen egingo den martxara joateko autobusa antolatu dute | danbolin\nSaharar herriaren askatasunaren alde Madrilen egingo den martxara joateko autobusa antolatu dute\nZumaiatik irten eta Azkoitiraino joango da autobusa Zestoan eta Azpeitian geldialdia eginda Madrilera abiatu aurretik.\nSaharar herriaren askatasunaren aldeko martxara joateko autobusa antolatu du Zumaiako Darahli elkarteak. Ekainaren 19an izango da martxa eta eskualdeko herrietatik bertara joateko aukera izango da.\nMadrilera joateko autobusean izena emateko epea zabaldu dute jada. Izena emateko azken eguna ekainaren 12an izango da eta Madrilera joan nahi dutenek darahlizumaia@gmail.com helbidera mezu bat bidali edo 605 701 463 telefono zenbakira deitu beharko dute.\nAutobusa Zumaiatik irtengo da goizaldeko 4:45ean, Garoa taberna aurretik. Ondoren, Zestoan egingo du geldialdia, Arozenako geltokian, 4:55ean. Zestoatik Azpeitira abiatuko da eta azpeitiarrak anbulatorio aurrean jasoko ditu 5:05ean. Azkenik, Azkoitira joango dira 5:10ean, Julio Urkixo 7 zenbaki aurrera. Bertatik Madrilera abiatuko dira. Madrileko martxa amaitu bezain laster itzuliko dira, arratsaldeko 17:00etan.\nPrevious Article [KALE] Zubiaurre futbol zelai ingurua plastikoz beteta\nNext Article Irati Hierrok eta Maria Illarramendik Resurreccion Maria Azkue literatura sari bana jaso dute


Hauskortasunetik irteten den indarra dantzagarri egin du Doctor Deseok - Uriola.eus\nuriola.eus 2018-04-12 12:24 Kultura-aisialdia Bilbo\nOsoa da Doctor Deseoren azken lana, La fuerza de la fragilidad (Baga Biga, 2018). Zortzi abesti berri, Euskadiko Orkestra Sinfonikoarekin grabatutako sei abesti ezagun, bideoklip bat eta taldearen 138 abestiren letrak eskaintzen ditu.\nMaite zuen pertsona baten galerak beldurtu zuen Francis Diez Doctor Deseoko liderra. Txiki sentiarazteraino. Francisek, zeharka aipatu badu ere, joan den otsailean bere buruaz beste egin zuen Ondarroako Ekai gazte transexuala da pertsona hori. Txiki eta beldurtuta, gai izan da indarra ateratzeko. Enpatia eta elkarlana sortzen duen indarra izan delako. Hauskortasunetik sortutako indar eraldatzailea. Egoera horretan idatzi ditu Francisek zortzi abesti, eta bai Ricky Martinen Livin' la vida loca-tik bai Friedrich Nietzscheren "hau da bizitza?"-tik zeozer badutela nabarmendu du barre artean. Baita Quevedotik eta Jorge Manriquetik. Ohi bezala, euskaraz ere bada abesti bat (Nire munstroa). "Zeruan eta berpizkundean sinesten ez dugunontzat bizitza, sarritan kaka hutsa bada ere, ospatu beharra daukagu", dio Francisek, eta ildo horretatik tiraka taldeak doinu dantzagarrien bitartez erabaki du "bizi-baikortasuna" aldarrikatzea. Abesti geldoekin (Adios) zein abesti biziekin (Pequeños heroes) dantzan egiteko. Horretarako garaje rock zoroa –gitarra basatiekin eta estribillo itsaskorrekin– nahastu du dance garaikidearekin, house, electro swing eta dubstep-arekin. Taldekideek adierazi duetenez, Raul Lomasen teklatua eta Joe Gonzalezen saxoa eta klarinetea inoiz baino gehiago entzuten dira. Joe taldekotzat hartu dute, eta boskote zena seikote izatera pasa da.\nJoan den irailean hasi ziren diskoa prestatzen. Aurtengo urtarrilean amaitu nahi, eta martxoan bukatu dute azkenik. "Minik gabeko erditzerik" ez dute ezagutu oraindik, baina hori musikarien ofizioan ohikoa dela diote.\nZortzi abesti berriek Igor Ahedo EHUko Zientzia Politikoetako irakaslearen prologo bana dute. Ahedoren hitzetan, politika detaile guztietan dago, baita txikienetan ere, esaterako, Doctor Deseoren letretan. Gizakia, baldarra eta hauskorra izanik ere, ametsak betetzera irits daitekeela azpimarratu du Ahedok, eta "ezarritako ordena apurtu eta arriskutsu bihur daiteke sistemarako". "Boterea bera ere hauskorra" delako Francisen arabera.\nCD-DVDren azalera ere eraman du taldeak bere ideologia. Bi emakume akrobata ageri dira ahoan duten euskarri batek lotuta. Emakumeei eta mugimendu feministari eginiko keinua da. Izan ere, mugimendu feministatik edan du taldeak, "mundua beste era batera eraldatzeko indarra duelako", eta bere aletxoa utzi nahi izan du bertan.\nZuzenekoak 30 bat\nBirari hasiera emateko gogotsu daude Doctor Deseoko lagunak. Durangoko Plateruenan apirilaren 14an "indartsu" hasiko direla aurreratu dute, "kandela emanez". Maiatzaren 18 eta 19an iritsiko dira Bilbora, Kafe Antzokira. Guztira 30 bat kontzertuko bira lotu dute, Mexiko eta Latinoamerika hurrengorako utziz, "arineketan eta presaka ez ibiltzeko". Izan ere, 30etik gora zuzeneko gehiegi dira taldearen flosofiarako, "musikaren funtzionario bilakatuko ginateke, eta guk gure kontzertuetan dena eman nahi dugu". Disko berriko zortzi abestiak hustuko dituzte zuzenekoetan, eta ostean errepertorio zabaleko abestiak berreskuratuko dituzte.


PRIBATUTASUN-POLITIKA – Clásica plus\n> Clásica plus > PRIBATUTASUN-POLITIKA\nCLASICA COOL Elkarteak, www.clasicaplus.com webgunearen jabeak, webgunearen erabiltzaileei informazioa ematen die nabigazioaren edo zerbitzuak kontratatzearen bidez webguneak jaso ditzakeen erabiltzaile eta bezeroen datu pertsonalen tratamenduari eta babesari buruz.\nAlde horretatik, CLASICA COOL Elkarteak bermatzen du betetzen duela datu pertsonalen babesari dagokionez indarrean dagoen legeria: 15/1999 Lege Organikoa, abenduaren 13koa, Izaera Pertsonaleko Datuen Babesari buruzkoa; eta 1720/2007 Dekretua, abenduaren 21ekoa, DBLO garatzeko erregelamendua onartzen duena.\nWebgunea erabiltzeak berekin dakar pribatutasun-politika hau onartzea.\nCLASICA COOL Elkarteak egin daitezkeen datu pertsonalen bilketen berri eman behar die bere webgunearen erabiltzaileei, dela posta elektronikoaren bidez, dela webguneko formularioak betetzean. Horri dagokionez, CLASICA COOL Elkartea hartuko da aurrez aipatutako bitartekoetatik jasotzen diren datuen erantzuletzat.\nEra berean, CLASICA COOL Elkarteak erabiltzaileei jakinarazten die bildutako datuak helburu hauekin tratatuko direla: erabiltzaileek egindako eskaerei erantzuteko; erabiltzaileak kontaktuen agendan sartzeko; zerbitzuak emateko; harreman komertziala kudeatzeko; eta posta elektronikoz informazioa trukatzeko.\nHala, datu pertsonalen tratamendutzat hartuko dira datu pertsonalak jasotzeko, biltegiratzeko, aldatzeko, transferitzeko edo beste zerbaitetarako egiten diren operazio, kudeaketa eta prozedura tekniko automatizatuak zein automatizatu gabeak.\nCLASICA COOL Elkartearen webgunearen bidez jasotzen diren eta datu pertsonalen tratamendutzat har daitezkeen datu pertsonal guztiak Pamplona Reclassics Elkarteak Datuak Babesteko Espainiako Agentziaren aurrean deklaraturiko fitxategietan gordeko dira.\n3. Eskubideak lagatzea\nEgiten diren deialdien harira aurkezten eta saritzen diren bideo, lan eta materialak Pamplona Reclassics Elkartearen jabetzakoak izango dira. Horren ondorioz, parte-hartzaileek eta sarituek doan, esklusiboki, mundu osorako eta denbora-mugarik gabe lagatzen dituzte bai beren irudi-eskubideak, bai saritutako lan, bideo eta materialak erreproduzitzeko, banatzeko, ustiatzeko, publikoki komunikatzeko eta edozein formatutara aldatzeko eskubideak, eta Elkarteak hirugarrenei laga ahal izango dizkie eskubide horiek; bereziki, sariaren sustatzaileei.\n4. Hirugarrenei informazioa ematea\nCLASICA COOL Elkarteak erabiltzaileei jakinarazten die beren datu pertsonalak ez zaizkiela beste erakunde batzuei lagako, salbu eta datu-lagapen hori lege-betebehar batek babestuta badago, edo zerbitzu bat emateko beharrezkoa bada tratamenduaren arduradun batekin kontratu-harremana sortzea. Azken kasu horretan, CLASICA COOL erabiltzailearen berariazko baimena duenean baino ez zaizkie hirugarrenei datuak lagako.\n5. Erabiltzaileen eskubideak\nIzaera Pertsonaleko Datuak Babesteko abenduaren 13ko 15/1999 Lege Organikoak interesdunei aukera ematen die euren datu pertsonalen tratamenduarekin loturiko eskubide jakin batzuk erabiltzeko.\nCLASICA COOL Elkarteak erabiltzaileen datuak tratatzen dituenez, erabiltzaileek datuetan sartzeko, datuak zuzentzeko, datuak ezerezteko eta datuen aurka egiteko eskubideak baliatu ahal izango dituzte, datu pertsonalak babesteari buruz indarrean dagoen lege-araudian aurreikusitakoaren arabera.\nEskubide horiek baliatu ahal izateko, erabiltzaileek honako helbide honetara jo behar dute, idatzizko jakinarazpen baten bidez eta nortasun-egiaztagiri bat aurkeztuta (NANa edo pasaportea): CLASICA COOL Elkartea, Luis Morondo Urra Kalea 7, 8B, 31006, IRUÑEA (edota Datuak Babesteko Erregistro Orokorrean horren ordez agertzen den helbidea). Jakinarazpen horretan informazio hau jaso behar da: erabiltzailearen izen-abizenak, eskubidea eskatzeko eskaera, helbidea eta akreditazio-datuak.\nErabiltzaileak berak baliatu beharko ditu eskubideak; hala ere, pertsona baimendunaren legezko ordezkari gisa baimendu den beste pertsona batek ere baliatu ahal izango ditu. Kasu horretan, interesdunaren ordezkaritzaren egiaztagiria aurkeztu beharko da.


Jauzia, futbola ez uzteko - Urola Kostako Hitza : Urola Kostako Hitza\nZestoa Futbol Taldearen emakumeen talde berria, entrenamendu saio baten atarian. (Mailo Oiarzabal)\nIa hamarkada baten buruan, senior emakumeen taldea atera du berriro Zestoa Futbol Taldeak. Aurreko saiakeran “urte bat edo bi” iraun zuen taldea, garai hartan herrian martxan zen areto futboleko taldearen bueltatik sortu zela gogoan du Josu Goikoetxeak (Zestoa, 1972), egungo taldearen entrenatzaileak. Oraingoa, berriz, kadete mailako azken urteetan lehiatzen ari ziren jokalari batzuen ekimenaren bultzadari esker jaio da. Horietako bi dira Leire Uranga (Zestoa, 2003) eta Oihane Goikoetxea (Zestoa, 2002). Urangak eta Goikoetxeak ez dute kasik aurreko talde seniorraren oroitzapenik gordetzen. Jokalariek zein entrenatzaileak nahi dute, hori bai, talde berriak ibilbide luzeagoa egin ahal izatea.\nGipuzkoako Gorengoen ligan hasi dira lehiatzen zestoarrak; mailarik baxuenean, alegia. Zazpina taldez osatutako hiru multzotan banatuta hasi dira jokatzen ligaren lehen fasea. Zestoarrak hirugarren multzoan daude, Amaikak Bat, Eibar, Elgoibar, Leintz Arizmendi Aloña eta Intxurrerekin batera. Lehen fasearen amaieran, multzo bakoitzeko sailkapeneko lehendabiziko lau taldeek igoera fasea jokatzeko txartela eskuratuko dute, eta gainerakoek kopa jokatuko dute. Bi jardunaldi jokatu ditu dagoeneko Zestoak: lehen partida hutsean berdindu zuten, Elgoibarren kontra, etxean; bigarrena, berriz, 4-2 galdu zuten, Leintzen zelaian. Bihar Iraetako futbol zelaira itzuliko dira, hirugarren jardunaldiko neurketan Alegiko Intxurreri aurre egiteko, 11:00etatik aurrera.\nHerrian bertan futbolean jokatzen jarraitu ahal izateko nahiak eta beharrak bultzatu ditu Zestoako futbolari gazteak talde berria sortzeko pausoa ematera. Jubenilen ligarik ez dago gaur egun Gipuzkoan; beraz, kadeteetan jokatzeko adina gainditzen duten jokalariek senior mailara jauzia egitea beste aukerarik ez dute, futbolean jokatzen jarraitzea nahi izanez gero. Egoera horretan zegoen joan den denboraldian Oihane Goikoetxea: “Aurreko urteetatik zetorren talde seniorra ateratzeko gogoa eta asmoa, baina ez zuten lortzen. Joan den denboraldian, berriz, kadeteetan jokatzen ari ginen bost baginen talde berria sortzeko indarrak batzeko pronto, eta taldetik kanpo ere bazeuden gogoa zuten beste batzuk. Beraz, aurrera egin eta taldea ateratzea lortu dugu, azkenean”.\nHemeretzi jokalari ari dira talde berrian, eta ia denak, hamazazpi, dira zestoarrak; lehendik ere Zestoan jokatzen zuten bi azpeitiarrek osatzen dute taldea. “Herriko jendearekin moldatu gara. Batzuek lana egiten dute, beste batzuk ikasten ari dira; batzuetan ezin dute etorri, beste batzuetan bai, eta asteburuetan txandaka ibiltzea ere tokatzen zaigu, baina moldatzen gara partidetarako taldea osatzeko”, azaldu du entrenatzaileak. “Talde gaztea” dela nabarmendu dute Goikoetxeatarrek eta Urangak: 16 eta 22 urte artean dabil jokalarien adina, eta 17, 18 eta 19 urtekoen multzoa da handiena.\nAzkoitian, Azpeitian, Zumaian, Zarautzen, eta orain, Zestoan ere bai. Eskualdean senior mailan horrenbeste talderi eusteko adina jokalari ba al dagoen galdetuta, baietz erantzun dute, aho batez, Goikoetxea eta Uranga jokalariek. “Lanarekin-eta kostatu egiten da, eta kanpoan ikasten ari direnentzat ere ez da erraza. Baina gogoa baldin badago…”. Eta gogorik ez zaie falta, ez, Zestoako futbolariei. Orain artekoarekin “oso gustura” daudela dio Urangak eta “taldean oso giro ona” dutela nabarmendu du Goikoetxeak.\n“Jokalariei zenbaterainoko presioa jartzen zaien ere kontuan hartu behar” dela deritzo Josu Goikoetxeak. “Gure asmoa da 16-17 urterekin futbola uztera behartuta dauden neskei jokatzen jarraitzeko aukera ematea. Batzuek ostiraletan bakarrik daukate entrenatzea, beste batzuek asteazkenetan bakarrik, baina asteburuetan normalean guztiek ahal dutenez, etortzea eta jokatzea, ez uztea”. Taldeari “jarraipena ematea” dute aurrera begirako asmo nagusia. Zestoan bertan “harrobia” badagoela diote, baina “futbolean jokatzeko gogoarekin dagoen edonorentzat ateak irekita” dituztela azpimarratu nahi dute.


Nortzuk gara - Maysino\nProduktu nagusiak ospitaleko ekipamenduak, gailu medikoak, botatzeko / kontsumitzeko produktu medikoak, apailatze kirurgikoak, osasuna, etxerako arreta produktuak, laborategiko produktuak, hezkuntza produktuak, material farmazeutikoak eta produktu kimikoak estaltzen dituzte.\nFabrikazio planta propioa dugu, inbertsioak egin eta Medikuntza eta Laborategiko produktuak fabrikatzeko hainbat lantegi banatzen ditugu, gure produktuak merkatuan lehiakorragoak izan daitezen.\nOspitaleko ekipamenduak, gailu medikoak, botatzeko / kontsumitzeko produktu medikoak, apailatze kirurgikoak, osasuna eta etxerako produktuak, laborategiko produktuak, produktu didaktikoak, farmazeutikoak eta produktu kimikoak.\nGure produktu gehienak CE eta ISO ziurtagiriak dituzte, eta horietako batzuk FDAk homologatuta daude.\nMaysino produktuak 40 herrialde eta eskualde baino gehiagora esportatzen dira, hala nola AEB, Europa, Japonia, Asia hego-ekialdea, Ekialde Hurbilekoa, Hego Amerika, Australia eta abar, kalitate bikainarekin eta prezio lehiakorrekin.\nKudeaketa zientifikoko metodoekin, ikuskapen sistema zorrotzarekin eta entrega berme azkar eta egonkorrarekin, Maysinok zinez zerbitzatuko du bezero guztiei. Epe luzerako bazkide izan gaitezkeela uste dugu gure zerbitzu onenarekin, kalitate handikoarekin eta prezio lehiakorrarekin. Bazkidea.


Eguzkik zuhaitzen aurkako "erasoaldi berri bat" leporatzen dio Donostiako Udalari\nEguzkik zuhaitzen aurkako “erasoaldi berri bat” leporatzen dio Donostiako Udalari\nEguzki talde ekologistak Donostiako Udala “Black Week edo Aste Beltza” baten erdian sartu gaituela salatu du, “hiriko zuhaiztiaren aurkako erasoaldi berri bat martxan jarri duelako”. Zehatzago esateko, “zuhaitz ugari kendu ditu zenbait kaleetan: Urbieta (27), Javier Barkaiztegi (beste 20), Mons pasealekua, Gernikako Arbolaren pasealekua…”. Udalaren aldetik erabili den “irizpideak” atentzioa eman dio Eguzkiri, “margarita bat hostokatzea” dirudielako: […]\nEguzki talde ekologistak Donostiako Udala “Black Week edo Aste Beltza” baten erdian sartu gaituela salatu du, “hiriko zuhaiztiaren aurkako erasoaldi berri bat martxan jarri duelako”. Zehatzago esateko, “zuhaitz ugari kendu ditu zenbait kaleetan: Urbieta (27), Javier Barkaiztegi (beste 20), Mons pasealekua, Gernikako Arbolaren pasealekua…”.\nUdalaren aldetik erabili den “irizpideak” atentzioa eman dio Eguzkiri, “margarita bat hostokatzea” dirudielako: “Zuhaitz bat moztu du, beste bat ez, beste bat bai, beste bat ez. Argi dago osasunaren edo seguratunaren aldetik motiborik ez dagoela”. Paisaia edota beste mota bateko irizpiderik badago, “ez dakigu”. Multzoak beste mozketa gehiago egon direla gogoratzen du: “García Lorcan, Mons-en… eta, mingarriena, Lourdes Txikin”.\nBaina, taldearen ustez, harrigarriena era berean Udalak “klima-aldaketaren aurkako borrokaren estrategiarekin zerikusia daukan erakusketa bat inauguratu duela da”. Honako galdera sortzen zaio Eguzkiri: “Udaleko agintarieie inork ez al die esplikatu zuhaitzak kutsadura eta klima-aldaketaren aurka ezinbestekoak direla?”\nPastelaren “ginga”, bukatzen du Eguzkik, “Alderdi Eder aldean kokatu duten noria erraldoia izan da”, honi lekua uzteko “bi tamariz kendu ‘behar’ izan dituztelako”.


Urtzen naiz – Joseba Gotzon\nEmail hau ondo ikusten ez baduzu, sakatu hemen\n"DESIRAREN KAIA" DISKAREN LEHENENGO SINGLEA\nENTZUN “URTZEN NAIZ” SINGLE BERRIA\nJoseba Gotzon kantariak martxoan plazaratuko duen ‘Desiraren kaia’ bere disko berriaren promozioa hasteko, ‘Urtzen naiz’ izeneko abestia aurkeratu du. ‘Urtzen naiz’-en bideo klip bat ere egongo da.\n‘Urtzen naiz’ indie-rock estiloan koka daiteke gitarretako melodiak gailenduz eta zertzelada komertzialekin, erotismo eta erromantizismoz beteriko gogoa azaltzen den, ametsezko paradisuan murgilduta.\nMartxotik aurrera nazioarteko bira hasiko da, baieztatutako egutegi honekin:\nMaiatzak 23-25. Ingalaterra\nUztailak 9-16. Kuba\nAbuztuak 1-7. Irlanda\nUrriak 26 – Azaroak 12. Uruguay eta Argentina\nJOSEBA GOTZON, hitzak, musika eta abotsa\nARTURO GARCÍA, bateria eta koroak\nMIGUEL MOYANO, kitarrak\nPEDRO HOYUELOS, teklatua eta pianoa\nJONE IBARRETXE, koroak\nXANPE, grabaketa eta nahasketak\nALVARO GARCIA (Groove), kitarren grabaketa\nAINARA MAYA URROZ, hitzen itzultzailea\nLEIRE LARRAZABAL ETA JOSEBA GOTZON, hitzen moldatzaileak\nKOBA ESTUDIOS-etan grabatuta


2005eko EFA txostena aurkeztu da: “Guztiontzako Hezkuntza (GH): kalitatearen garrantzia”\nJoan den azaroaren 8an aurkeztu zen 2005eko Guztiontzako Hezkuntzaren Munduko Jarraipen Txostena, “Guztiontzako Hezkuntza: kalitatearen garrantzia”, hain zuzen ere, azaroaren 8a eta 10a bitartean Brasilian (Brasil) egin den Guztiontzako Hezkuntzari buruzko Goi Mailako Taldearen laugarren batzarrean aurkeztu zen.\n2005eko txostenaren gai nagusia hezkuntzaren kalitatea da, eta, hain zuzen, munduko hainbat lekutan eskasa dela aipatzen da. Hori oztopo handia bihur liteke herrialde askorentzat, Guztiontzako Hezkuntzaren helburuak 2015erako betetzea eragotz dezakeelako, eta helburu horiek dira Dakarren 2000ko Hezkuntzari buruzko Munduko Foroan finkatu zirenak.\nGuztiontzako Hezkuntzaren Munduko Jarraipen Txostena nazioarteko talde independente baten lanaren emaitza da. Taldea honako hauek osatzen dute: gobernuetako goi mailako zenbait buruzagik eta mundu osoan ospetsu diren hainbat pertsonak, bai eta Nazio Batuen erakundeetako kideek eta nazioarteko hainbat erakundetakoek ere.\nTxostenak eskaintzen duen informazioaren bitartez, nazioarteko komunitatera jo dezakegu, horri Dakarreko Foroan hartutako konpromisoen betetze mailari dagokionez duen erantzukizuna eskatzeko.\nTxostenean, Guztiontzako Hezkuntzaren Garapen Indizean ikusten da irakaskuntzaren kalitateak duen garrantzia. Horri esker, 127 herrialdek GH-EFA lortzeko oro har emandako aurrerapausoak ebaluatu ahal izan dira. Indize hori adierazle batzuetan oinarritzen da, eta adierazle horiek Dakarren erabakitako Ekintza Esparruaren lau helburu neurgarrienak hartzen dituzte kontuan; hau da, lehen hezkuntza unibertsala, helduen alfabetatzea, hezkuntzaren kalitatea eta sexuen arteko berdintasuna.\n2005eko txostenean, hezkuntzaren kalitatean eragiten duten faktore garrantzitsuenei buruzko azterketa zehatza egiten da; faktoreak honako hauek dira:\nfinantza baliabideak eta eskura dauden eskola materialak,\nirakasleen prestakuntza maila eta kopurua,\nerabiltzen den pedagogia,\nirakasteko erabiltzen den hizkuntza,\neskola denbora erreala,\neskoletako instalazioak eta zerbitzuak eta\neskolek gidaritza lana egiten duten ala ez.\nLaburpena (gastelaniaz – pdf)\nTxostena (html -inglés)\nGuztiontzako Hezkuntza – Education For All (EFA)


PSOEren hizkuntz politikaz | Iritzia | Berria\nPSOEren hizkuntz politikaz\nKarlos Gorrindo eta J.J. Agirre - Plazara Gatoz egitasmoko kideak\nPlataforma per la Llengua erakundeak gogorarazi digu berriki Espainiako Gobernu txit «aurrerakoiak» ere gazteleraren inposizioari eusten diola gogoz, eta zapalkuntza hori areagotzera datozen 61 arau baztertzaile onartu dituela 2020. urtean ere.\nEremu askotarikotan aurki daitezke arau horiek: ziurtagiri, titulu eta karnetetan, hezkuntzan, etiketajean eta jarraibideetan, enpresen betebeharretan, Administrazioarekiko harremanetan, nazionalitatea eskuratzeko prozeduran, sinbologian, eta abarretan. 2018. urtean Estatu espainiarrak onartutako arau inposatzaileak 139 izan ziren; 2017an, aldiz, 93.\nEspainiar Estatuak katalan edota euskal hiztunak baztertzen gintuen PP agintean zela, eta bazterketan sakontzen jarraitu du PSOE-UP agintean direlarik ere.\nEAJren gobernukide da PSE-PSOE (sic) EAEn , eta bere arrastoa agerikoa da zuzentzen dituen sailetan. Idoia Mendia egungo lehendakariordeak edo Andoni Unzalu aholkulari ohiak, besteak beste, gogor salatu izan dute Administrazio Publikoetako langileen erdiei euskararen ezagutza maila bat edo beste eskatzea. Ez dute inongo arazorik, baina, espainierarekin, gaztelera menperatzea langile guztiei exijitzen bazaie ere. Bideo lotsagarri honi Idoia Mendiak berak jarri zion ahotsa, «euskararen inposizioari azkena emateko» eskatuz.\nMendia, Arriola eta Hurtado dira PSE-PSOEko sailburuak egun Jaurlaritzan. Sareetan euskara proportzio esanguratsu batean erabiltzen duen bakarra, Arriola da. Mendiak oso gutxitan, eta Hurtadok sekula ere ez. Euskaldunak ez bide gaude hauen lehentasunen artean.\nPSE-PSOEtarren ekimenak arrastoa utzi du EAEko hizkuntz politikan. EGAren eta Hizkuntz Eskakizunen inguruan hartutako neurri «aringarriak» edota D ereduaren urtzearen atzean, alderdi horren ahalegina eta eskua nabariak izan dira. Euskararen higatze-politika gisako bat daramate aurrera, tarteka zakar erasotzeari uko egin barik.\nNafarroan mozorrorik gabe dihardu PSN-PSOEk\nZakar eta lotsagabe jardun zuten nafar euskaldunon eskubideen aurka UPNren bazkide zirenean, eta Geroa Bairen nahiz UPren bazkide direlarik (EH Bilduren zeharkako babesarekin), UPNrekin elkartzen dira hizkuntzaren auziari ekiteko gehienetan.\nOker egiteko arrisku handirik gabe, esan daiteke benetako PSOE pairatzen dugula Nafarroan, EAEko erreparoak atzean utzita.\nHamaika adibide jar daitezke: Iruñeko haurreskolen auzia, PAI eredua, eremu «mixtoko» herrietako eskola-ereduak, lanpostu publikoetarako oposizioetan euskara ez den ia edozein hizkuntza saritzea...\nPSNko Hezkuntza Sailburu Carlos Gimeno Gurpegik esana du «D erdua segregatzailea» dela; Iruñeko Udaleko PSNren taldeburu Maite Esporrínek, harro galdetu zuen kazetarien aurrean «ea albaitariek euskara zertarako behar duten»... Hori da maila.\nHori da XXI. mendeko PSOEren arima, 1899an «euskararen heriotzaren alde gaude» aitortzen zuen PSOE hartatik hain urrun ez dagoena.\nEragile abertzaleak nora begira daude?\nAlderdi espainiazaleen politika erasokor lotsagabe hauek ez lirateke posible, alderdi abertzaleek neurriko erantzuna emango baliete. Non daude? Zer gertatzen zaie?\nZergatik ez dute euskararen eta euskaldunen defentsa sendoagoa egiten?\nErantzunak jasotzeko irrikan gaude.


SPRI Taldeak zibersegurtasunaren euskal ekosistema aurkeztu du Eslovakian - SPRI\nNazioartekotzeko Euskal Agentziak eta Zibersegurtasuneko Euskal Zentroak -biak SPRI Taldean integratuak- zibersegurtasunaren euskal ekosistema aurkeztu dute Eslovakian, Euskadik Pragan daukan Txekia eta Eslovakiarako bulegoak antolatutako jardunaldi birtual batean\nNazioartekotzeko Euskal Agentziak eta Zibersegurtasuneko Euskal Zentroak -biak SPRI Taldean integratuak- zibersegurtasunaren euskal ekosistema aurkeztu dute Eslovakian, Euskadik Pragan daukan Txekia eta Eslovakiarako bulegoak antolatutako jardunaldi birtual batean. Horretarako, laguntzaile izan dute SARIO (Eslovakiako Gobernuko Inbertsioen eta Merkataritzaren Garapenerako Agentzia), iragan urte hauetan lankide dutena.\nEslovakia nahiko merkatu heldua da IT eta zibersegurtasun arloan, eta baditu nazioarteko pisua duten tokiko enpresa batzuk, hala nola ESET. Aipatzekoa da IKTen sektoreak ia 50.000 pertsona enplegatzen dituela, BPGan industriaren portzentaje handiena duen herrialdea dela, munduko per capita auto fabrikatzaile handiena, eta 10.000 langile bakoitzeko robot industrial gehien dauzkan herrialdeetako bat. Gainera, badauzka linea-integratzaile propioak eta herrialde askotan erabiltzen diren nazioarteko robotak.\nSektore horien kontzentrazio handiak nahasketa interesgarri bat eskaintzen du, eta Eslovakia merkatu potentzial bihurtzen du zibersegurtasunarekin eta 4.0 industriarekin lotutako teknologiak eskaintzen dituzten euskal hornitzaileentzat.\nEslovakiak interesa agertu du BIND 4.0 eta BDIH bezalako ekimenetan eta nazioarteko proiekzioa duten eta Eslovakiako merkatuan interesatuta dauden zibersegurtasun sektoreko euskal enpresetan; hala, alderdi biek elkarrekin lan egingo dute urtearen azken hiruhilekoan ekintza zehatzak antolatzeko eta aldebiko lankidetza indartzeko.\nBideokonferentzian parte hartu dute Javier Dieguezek, Basque Cybersecurity Centre-ko zuzendariak; Gabriel Fedorko-k, Eslovakiako IT elkarteko idazkariak; David Dvořák-ek, SOITRON konpainiako IT Advisory Manager-ak; Stanislava Plascencia-k, SARIOko inbertsio proiektuetako senior aholkulariak; eta Martin Uhnak-ek, Berrikuntzako Ekonomiaren aldeko Eslovakiako Aliantzako zuzendari exekutiboak.


Ezarri oharra edo baieztapena Outlook-era erantzutean\nOutlook-en, Erantzun guztiei botoia Erantzunen botoiaren ondoan dago, eta egin klik Ezabatu botoian Ezabatu botoian klik eginez. Hala eta guztiz ere, Erantzun guztiei buruzko istripua dela eta Erantzun guztiei buruzko informazioa jasotzen duen informazio okerra jasotzen baduzu, arazo handia izango da. Istripu hau amaitzeko, tresna erabilgarri bat aurkezten dut - Kutools Outlook-era, abisu bat ezar dezakezu erantzuteko guztiak erantzutean Aukerak.\nAbisu edo berrespena konfiguratzeko, erantzutea guztiontzako erantzunean, aukera bat hautatu behar duzu Kutools-en Outlook-en Aukeretan.\n1. Itxi Outlook, egin klik Kutools > Aukerak. Ikusi pantaila-argazkia:\n2. In the Aukerak elkarrizketa-koadroa, egin klik Erantzun fitxa, gero egiaztatu bat edo biak Mezuak hainbat hartzaile ditu, mesedez gogorarazi "Erantzun guztiei" doikuntzan klikatzean or Mezuak hainbat hartzaile ditu, mesedez gogorarazi "Erantzun" aukeran klikatzean kontrol-laukiak behar duzun moduan. Ikusi pantaila-argazkia:\n3. klik OK, hemendik aurrera, erantzuteko Erantzun guztiak edo Erantzun botoia sakatzen duzunean, abisu-galdetuko leiho bat azalduko da berretsi dezazun. Ikusi pantaila-argazkia:\n1. In the Erantzun abisua egin klik Erantzun guztiei guztiei erantzuteko, sakatu Erantzun bidaltzaileari soilik erantzuteko.\n2. Desgaitzeko Erantzun Abisua, joan Kutools > Aukerak, markatu kontrol-laukia behar duzun moduan.


Artolazabal: 'Erronka nagusia enplegu gehiago eta hobea sortzea da, eta langabezia-tasak %10etik behera murriztea ' - Berria\nArtolazabal: 'Erronka nagusia enplegu gehiago eta hobea sortzea da, eta langabez...\nArtolazabal: "Erronka nagusia enplegu gehiago eta hobea sortzea da, eta langabezia-tasak %10etik behera murriztea "\nHitzaldia Tribuna Euskadi-Nueva Economía Forum-en\n“Azpiestatuko gobernuak ditugun herrialdeok eta eskualdeok ekintza eta kudeaketarako gaitasun propio handiagoa behar dugu garapen positibo bat lortzeko, badakigulako zuzenean gure ingurunearen premien berri”\nArtolazabalek Euskadin Future Lan izeneko Enplegu Prospektiba eta Lan Joeren Behatokiaren sorrera iragarri du\n“Euskal gizarteak gazteen enpleguari bultzada handia garatzea behar du”\nEnplegu eta Gizarte Politiketarako sailburu Beatriz Artolazabalek, gaur Tribuna Euskadi-Nueva Economía Forum-en barruan egindako hitzaldi batean adierazi duenez, “Euskadik une hauetan duen erronka nagusia enplegu gehiago eta hobea sortzea da, eta langabezia-tasak % 10etik behera murriztea”. Artolazabalek adierazi duenez, “kontratuen behin-behinekotasuna murriztea eta soldata-baldintzak hobetzea Eusko Jaurlaritzaren helburuak dira legealdi honetan”.\nArtolazabal sailburuak Eusko Jaurlaritzak enplegu-arloan lortu nahi dituen helburuak zehaztu ditu “plan espezifiko eta enplegu-politika aktiboen bidez enplegua sortzea bizkortzeko eta sustatzeko; pertsonen gaitasuna hobetzeko haiek laneratzeko eta profil pertsonalak eskariei egokitzeko; baldintza okerragoak dituzten ingurune eta kolektiboentzat aukerak dituen enplegu orekatua sustatzeko, eta gizarte-laguntzaren eta laneratzearen arloko programetan politika koordinatu bat garatzeko”.\nGaur Bilboko Ercilla Hotelean “Enplegu gehiago eta hobea” gaiari buruz emandako hitzaldian, Beatriz Artolazabalek azpimarratu du “Euskadi dagoeneko enplegua sortzen ari dela”, eta azaldu du “joera hori hobetu egin daitekeela, nahiz eta enpresak diren, administrazio publikoak ahaztu gabe, enplegua sortzen dutenak”. Artolazabal sailburuak adierazi du “epe ertainean, 2017. urte honetarako, euskal enpresen espektatibak aldekoak direla; izan ere, euskal enpresen % 30ek plantillan enplegatutako pertsona kopurua igotzea espero du 2017an zehar”.\nParafrasi bat erabilita, Artolazabalek adierazi du “enplegu, prestakuntza eta gizarte-kohesioaren arloan, eta haren gainean Erkidegoko puntako herrialde eta eskualdeekin batera lerratzeko, nahiz eta zenbait urte falta diren krisiaren aurretik zegoen lanpostu kopurua berreskuratzeko”.\nEnplegu eta Gizarte Politiketarako sailburuak nabarmendu duenez, Euskadi “ingurune sozial eta ekonomiko konplexu eta aldakor” batean dago, eta hori kontuan hartu da Euskadirentzako 2020ko Enplegu Estrategiaren erronkak eta ildo estrategikoak finkatzean; estrategia horrek euskal ekonomiako eragile ugariren gogoeta konpartitu eta diziplina anitzekoa izan du”.\nEuskal Enplegu Estrategia bat dator 2020 Europa Estrategiarekin. Estrategia horrek Europar Batasunak hazkunderako eta enplegurako garatu behar dituen helburuak eta lehentasunezko jarduketa-lerroak ezartzen ditu. Artolazabalen ustetan, “azpiestatuko gobernuak ditugun herrialdeek eta eskualdeek, gero eta gehiago, ekintza eta kudeaketarako gaitasun propio handiagoa behar dugu garapen positibo bat lortzeko, Eusko Jaurlaritza bezalako kudeatzaileok badakigulako zuzenean gure lurraldearen premien berri”.\nArtolazabal sailburuak gogoratu duenez, “defizit demografikoak eta biztanleriaren zahartzeak, gorabideko herrialdeen lehiak edo kualifikazio txikiagoko pertsonen langabeziaren kronifikazioak eragina dute enpleguan, baina beste aukera batzuk ere sortzen dira, hala nola: belaunaldi-aldaketa; emakume eta adintsuenen ekarpen-gaitasuna; langileen partaidetza handiagoa enpresetan; lan-sektore berrien eta teknologia berrien garapena; kanpo-inbertsio produktiboa erakartzea; hezkuntzako eta prestakuntza eta enpleguko sistema lotuak, aurrerapen handiagoa eta produkzio-ehunaren hurbileko premietara orientabide hobea dutenak, edo talentua erakartzea eta gazteak itzultzea.\nBere agerraldian zehar, Beatriz Artolazabalek faktore demografikoak enpleguan izango duen eragina azaldu du. Izan ere, “Euskadin aurreikusten denez, 2024 arte sortuko diren enpleguen % 88 erretiroengatik izango da”. Horri buruz, sailburuak adierazi du “datozen 10 urteetan ‘Z belaunaldia’ edo 1995 eta 2010 artean jaiotako pertsonen talde demografikoa belaunaldi-aldaketaren protagonista izango dela”.\nEnpresaren, unibertsitatearen, lanaren eta merkataritzaren munduko ia hirurehun pertsonaren aurrean, Artolazabalek adierazi du lan-agertoki berria “zientzia eta teknologiako aurrerapenek markatuko dutela; beraz, etorkizuneko langile gehienek konpetentzia berriak beharko dituzte”.\n“Etorkizun horri aurre hartzeko eta politika zuzenak aplikatzeko”, Artolazabal sailburuak iragarri du “Eusko Jaurlaritzak aurten Future Lan izeneko Enplegu Prospektiba eta Lan Joeren Behatoki bat izango duela, Lanbidetik kudeatua, eta enplegu-proiekzioak eskainiko ditu Autonomia Erkidegoko sektore ekonomiko eta lanetan 2030 arte”. “Tresna” bat da, Artolazabalen ustez “oso erabilgarria izango dena enpresentzat zein lan egiten ari direnentzat edo egin nahi dutenentzat”. Proiektu hori laster aurkeztuko da, sailburuak aurreratu duenez.\nBultzada gazteen enpleguari\nSailburuak tarte bat hartu du azaltzeko “euskal gizarteak gazteen enpleguari bultzada handi bat ematea behar duela, haien integrazioa eta bizi-egonkortasuneko horizonteak errazteko, haien garapen pertsonala eta profesionala ahalbidetzeko aukera izan dadin”. Artolazabalek azpimarratu duenez, “gure gazteria gure biztanleriaren % 20 da orain, baina gure etorkizunaren % 100 da”. Horretarako, Enplegu eta Gizarte Politiketarako Saila gazteen enplegua bultzatzeari begira jarri da, eta helburu gisa jarri du “20.000 gaztek lan egiteko lehen aukera bat izan dezaten legealdi honetan zehar”.\nHori lortzeko, sailburuak abian jarriko dituen proposamen batzuk aipatu ditu, hala nola Lehen Aukera programa, praktiketako kontratuak diruz laguntzeko aukera ematen duena; hezkuntza-mundutik lanekora igarotzeko programa berri bat, unibertsitateekin eta lanbide-heziketarekin lankidetzan; txanda-kontratua; gazteen ekintzailetza-programa bat; klausulak finkatzea Tokiko eta Eskualdeko Enplegu Planen barruan kontratatutako pertsonen % 30 gazteak izan daitezen; gazteen enplegua ahalbidetzea administrazio publikoetako langileak berrituta; gazteak itzultzeko ekintza berri bat, Landhome programa osatuko duena, eta laneratzeko programak esparru espezifikoetan, beste askoren artean.\nArtolazabalek dioenez, “euskal enpresek eta administrazioek elkarrekin jardun behar dugu enplegua eskuratzeko modu berriak sustatzen, esparru profesionaletik eta unibertsitatekotik prestakuntza dual bat inplementatuta, pertsona guztientzat aukera berak bermatuta eta, batik bat, gure gazteriari enplegua eta bizimodu independente eta solidario bat eskuratzea erraztuta”.\n“Gure giza kapitalean inbertitzea funtsezko elementua da epe luzeko hazkunderako, berdintasunerako eta gure herrialdearen aurrerapen sozialerako”, amaitu du Artolazabal sailburuak.


NAFARROAKO TOKIKO ENTITATEAK INDARKERIAREN KONTRA\nData: azaroak 24, 2013\nAzaroak 25 dela eta, Emakumeenganako indarkeria ezabatzeko Nazioarteko Eguna, Nafarroako 77 tokiko entitatek manifestu amankomun batekin bat egin dut. Ortziralean izandako prentsa agerraldian Nafarroako bi alkateek irakurri dute manifestua, Lizarrako alkate den Begoña Ganuzak eta Baztango Garbiñe Elizegik.Hauxe zioen hitzez hitz:\nEmakumeen kontrako indarkeriaren aitzinean, Tokiko Politikak Berdintasunaren alde.\nBerriz ere, azaroaren 25ean, Emakumeen aurkako indarkeria ezabatzeko nazioarteko egunean, indarkeria honen kontrako gaitzespena adierazi nahi dugu. Izan ere, Nazio Batuen Erakundeak onartu duenez, giza eskubideen eta oinarrizko askatasunen urraketarik larrienetakoa da. Bertzalde, oroitarazi nahi dugu gai honen inguruan indarrean dagoen araudi guztiek —nazioartekoak, Europakoak, Estatukoak, Nafarroakoak zein udalekoak— ezarri bezala, indarkeria mota hau errotik kentzeko emakumeen aurkako bereizkeria oro ezabatu behar dela. Horretarako, emakumeen eskubideen babestea, emakumeen ahalmentzea erraztea eta berdintasunaren sustapena indartzea ezinbertzekoa dira.\nGainera, bortizkeria modu hau lehentasunez jorratu behar dugu eta onartu ez dela “berdinen arteko gatazka”, ez eta emakumeen arazoa ere. Aitzitik, jendarte osoaren arazoa da eta, horregatik, gizon-emakumeen esku hartze aktiboaren bidez konpondu beharrekoa.\nHerri Administrazioa garen aldetik, erakunde guztiok lan egin behar dugu eta indarkeria modu hau arlo guztietan behin betikoz ezabatzeko badaezpadako neurriak eta arreta bideak gauzatzen segitzeko bitartekoak paratu. Bertzalde, Nafarroako Foru Komunitateko emakumeen eta gizonen arteko Berdintasun Planak dioenez “tokiko maila hiritarren bizitzatik eta ehundura ekonomiko-sozialetik hurbilen dagoena da. Hortaz, maila honek interesetatik, beharretatik hurbilago dago eta lurraldeak dituen baliabideak zuzenean erabiltzeko aukera ematen du eta gizonen eta emakumeen aukera berdintasuna integratzeko esparrurik egokienetakoa da”.\nBerdintasuna erdiesteko tokiko estrategia horren barnean emakumeen aurkako indarkeria kasuen arreta eta badaezpadako hainbat neurri sartu behar dira, erraterako, adin txikiko emakumeen aurkako indarkeria kasuak, emakumeen menpe dauden bertze pertsonen aurkakoak, orain Botere Judizialaren Kontseilu Nagusiko (BJKNeko) Etxeko eta Genero Indarkeriaren kontrako Behatokian aipatu bezala.\nHortaz, bat eginik, toki entitateok eta Familiarako eta Berdintasunerako Nafarroako Institutuak honakoa adierazi nahi dugu:\n· Gure gaitzespena indarkeria sexistari, agerian dagoenari nahiz ikusten ez denari, eta haren adierazpen guztiei.\n· Gure konpromisoa Herri Erakundetako, neurriak ezartzen jarraitzeko arlo guztietan errotik ken dezagun eta, indarkeria jasaten duten emakumeek justizia zuzentzailea izan dezaten.\n· Gure elkartasuna erasoa pairatu duten emakumeekin edota hildakoekin, muturreko indarkeria sexistaren biktima izan diren horiekin. Gure babes osoa beraiendako eta beren familiendako.\nAzkenik, hiritar guztiei emakumeen aurkako indarkeria gaitzesteko jarrera, banakoarena nahiz taldekoarena, eta indarkeria modu hori errotik kentzeko konpromisoa har dezaten eskatu nahi diegu. Horretarako, bide batez, azaroaren 25aren inguruan antolatuko diren jardueretan parte hartzera animatu nahi ditugu. Horrela gizarte iraunkorra, gero eta demokratikoagoa, justuagoa eta berdintasunezkoagoa erdiesteko bidean aitzina egiten segituko dugu.\nfeminismoa Nafarroa Udala Berdintasuna


Gaztea Saria • ZUZEU\nEtiketa: Gaztea Saria\nEkintza berekoi baten salaketa - Azken bolada honetan, haurdunaldi subrogatuen inguruan sortutako eztabaida bizia da. Famatu eta dirudunenak haurdunaldi mota honen alde jarri dira sabelak alokatuz, C...\nBeharrak, zenbat buruko min! - Gaur egun, behar egiteko baldintzak hobeak izan arren, badaude herrialde batzuk oraindik alor horretan ez direnak garatu, besteak beste, hirugarren munduko herrialdeak....\nGazteon Filosofia Gaztea. Duela urte batzuk, gazte hitzak urte gutxiko pertsona esan nahi zuen, 13 eta 20 urte bitartekoa, axolagabea, bururik gabekoa, alaia, bizitzeko griña zuen pertsona zen. Urte...\nIñigo Perezek eskuratu du abenduko Zuzeu GAZTEA saria 2016a abiatzearekin batera, idazteko grina duten gazteei zuzendutako sari bat sortu genuen orainkari horizontalean, Zuzeu GAZTEA saria. Hona ord...


Susmoa | Iritzia | 7K - zazpika astekaria\nEz da fenomeno berria, lehen ere ezagutu genuen horrelako moda, «kasero-boronoka» aritzen zitzaizkigunean. Izurri zaharra da. Sarri agertzen eta gehiegi kutsatzen den izurria baita ergelkeria, Aitor, eta oraingoa ere ergelaren kontua da, nire susmo apalean.\nFirin-faran gozorik gabe eta gorde samarrean igaro dugu udaberria. Ez dakit izurriaren kutsakortasunari ala auzokoaren begiradari, marmarrari eta poliziari izan diogun beldur handiagoa kalera ez irtetea erabakitzerakoan. Agian dena da izurri eta izugarri; denak izutzen gaitu. Errepara iezaiozu bestela kalean gurutzatzerakoan zela zirkin egiten dizuten batak eta besteak, eta zela, oharkabean agian, zirkin egiten diezun zeuk besteei. Denok gara susmagarri, denak zaizkigu susmagarri..\nItxialdiaren amaieran, irekialdiaren hasieran, noraezean atera gara, atera beharraren beharraz, baina noranahi joatea ez da komeni, nonbait, eta oporrak berton igarotzeko aholkua eman digute. «Lurraldearen berraktibazio ekonomikoa babesteko momentua» dela esan zigun sanjuanetan paraje hauetako Sustapen Ekonomiko, Turismo eta Landa Inguruneko diputatuak.\n“0 kilometro” filosofia, alegia; bertatik bertara, gertuko, eskutik eskura... Eta poz ematen du agintariak hain hurbileko sumatzea, hain sentibera etxeko arazoekin. Bazen garaia urrutietako ederraren bila joaten ibili gabe hemengo txoko gordeak, bertan dauzkagunak baina ondotik igarotzean begiratzen ez diegunak ikustera gonbita egiteko norbaitek.\n«Kalitatezko turismo eredu iraunkor eta orekatu» baten alde plana prestatu digute gipuzkoarroi, eta Gipuzkoan bazterrik bazter ibiltzeko agiria gainera: “Gipuzkoa Passport!”. Pasaporte horrek gure erakargarritasun turistikoei balioa ematen omen die. Pentsa! Seguru nago badagoela arrazoi sakonen bat gipuzkoarroi Gipuzkoan zehar ibiltzeko agiriaren izena horrela ipintzeko, txakurrak espaloiaren erdian kaka egiteko izaten duen bezain arrazoi sakona gutxienez.\nPandemiak turismoaren zera horretan «inpaktu latza» eragin duela bai, baina gipuzkoarron zentzu zozoa ere kaltetu egin duela susmatuta, hori ere berraktibatu egin behar dela pentsatu behar izan du jaun diputatuak. Horregatik aukeratuko zuen euskara baino hizkuntza jasoago eta presentableagoa agiriaren goibururako. Denoi kultura apur bat erakustearren, nolabait, eta gure erakargarritasun turistikoei balioa emateko, jakina. Ez da fenomeno berria, lehen ere ezagutu genuen horrelako moda, «kasero-boronoka» aritzen zitzaizkigunean. Izurri zaharra da.\nSarri agertzen eta gehiegi kutsatzen den izurria baita ergelkeria, Aitor, eta oraingoa ere ergelaren kontua da, nire susmo apalean.


Laugarren aukera da | Kirola | Berria\nLaugarren aukera da\nMikel Vesga partidak harmailan ikusten hasi zen, eta, orain, leku bat du hasierako hamaikakoan. Unai Lopezi aurrea hartu dio Gaizka Garitanoren asmoetan.\nMikel Vesga Athleticekoa, erdian, Alaveseko jokalariz inguratuta, Mendizorrotzako ligako partidan. JAIZKI FONTANEDA / FOKU Tamaina handiagoan ikusi\nEguneroko lanak ez duela ezertarako balio? Pazientzia izateak ez duela saririk izaten? Ezinezkoa dela entrenatzaileen iritzia aldatzea? Ez, ez eta ez. Galde diezaiotela Mikel Vesgari (Gasteiz, 1993). Euskarria sasoi-aurrean itzuli zen Lezamara, Leganesen utzita egon ostean. Asko jokatua zen, eta eskarmentu handiagoarekin bueltatu zen Athleticera. Finean, joan zena baino jokalari hobe eginda. Hala ere, jakin bazekien lanak izango zituela taldean protagonismoa izateko. Gaizka Garitanok bigarren aukera bat zor zien taldea egoera larri batetik ateratzen lagundu zioten futbolariei. Egoera gaitzetan ikusten baita jokalarien konpromisoa.\nBaina ondo dagoena aldatzeko arrazoi handirik ez dago, baldin eta berriek dagoena nabarmen hobetzen ez baldin badute. Ez da Vesgaren kasua. Erdilaria talde jokalari ona da, eta langilea. Goiko jokoa ondo menderatzen du, eta, aukera duenean, aurrera egitea du gustuko. Baina ez da futbolari ezberdina. Ez da postua bermatua duten jokalari ordezkaezin horietakoa. Haren jokoa gustuko ez dutenek futbolari motela eta hotza dela diote. Taldean dauden euskarrien artean bat gehiago dela, alegia. Beraz, jakinekoa zen ez zuela erraza izango taldean leku bat izatea.\nHala, asko kostatu zaio egun bizi duen egoera gozora iristea. Isilean sufritu behar izan du. Ligaren lehen herenean denbora gehiago pasatu zuen harmailetan, berdegunean baino. Garitanoren aginduetara debuta egiteko ia hiru hilabete itxaron behar izan zuen. Celtaren kontrako neurketan izan zen, Balaidosen. Ahazteko moduko partida izan zen. Bigarren aukera hilabete eskas beranduago eman zioten. Orduan ere etxetik kanpo. Vila-Realen etxean. Zeramikaren zelaiko lehia ere ez zen zuri-gorrien neurketarik osoena izan, eta jakinekoa da zer gertatzen den entrenatzaileak aldaketak egin eta taldeak erantzuten ez duenean: lehengora itzultzen dela.\nBaina Vesgaren izaera eta amore ematea ez datoz bat. Euskarriak beharrean jarraitu zuen, eta hirugarren aukera balekoa izan zela esan daiteke. Athleticek Santiago Bernabeun jokatutako lehian aldatu zen euskarriaren egoera. Garitanok hiru erdiko atzelarirekin zelairatzea erabaki zuen. Joko sistema horrekin, eta aurrean goi mailako talde indartsua zegoela aintzat hartuta, beste aukera bat eman zion arabarrari. Atzeko lerroa gehiago babestuta, erosoago aritu zen Vesga. Garitano konforme geratu zen haren ekarpenarekin, eta ordutik ona partida gehienak jokatu ditu. Egonkortu egin da hasierako hamaikakoan. Egun, Vesgak hasieratik ez jokatzea litzateke albistea.\nDani Garciaren bikotea\nGaritanoren Athleticen Dani Garciak bermatutako dauka postu bat hamaikakoan. Entrenatzailearen konfiantzazko jokalaria da. Haren alboan aritzeko sormen gehien zuten futbolarien aldeko apustua egin zuen sasoi hasieran teknikariak. Unai Lopezen eta Beñaten arteko lehia gazteak irabazi zuen. Baloia jokatzeko duen erraztasunaz gain, orain arte erakutsi gabeko grinarekin aritu zen donostiarra. Hasierako indarra galdu egin duela dirudi, ordea. Luze egiten ari zaio denboraldia. Min hartuta egoteak ere ez dio lagundu.\nKontuak kontu, San Joseri eta Vesgari ere eman die jokatzeko aukera Garitanok. Vencedor gaztea ere ari da burua erakusten, baina oraindik apur bat itxaron beharko duela dirudi. Kontuak kontu, azkenerako Vesgak aurrea hartu die taldekide guztiei. Azken hilabete bietan bera izan da ezker euskarria. 26 urterekin Athleticen egonkortzeko bidean dela dirudi. Izan ere, Vesgaren kirol ibilbidea ez da erraza izan. Leganesen utzita jokatu aurretik Sportingen ere aritu behar izan zen.\nBi egonaldiak aberasgarriak izan dira jokalarientzat. Gaur-gaurkoz bera da teknika zuri-gorrien apustua euskarrian jokatzen, baina auskalo zer geratzen den lehia itzultzean.